/* KUMM/2011/0684 finali/2 - 2011/0308 (COD) */ Proposta għal DIRETTIVA TAL-PARLAMENT EWROPEW U TAL-KUNSILL dwar ir-rapporti finanzjarji annwali, ir-rapporti finanzjarji konsolidati u r-rapporti relatati ta’ ċerti tipi ta’ impriżi





MEMORANDUM TA’ SPJEGAZZJONI 1. kummenti ġenerali Id-Direttivi dwar il-Kontabilità[1] (minn hawn ’il quddiem id-"Direttivi") jittrattaw ir-rapporti finanzjarji konsolidati u annwali ta’ kumpaniji b’responsabilità limitata fl-Ewropa. Fir-reviżjoni attwali hemm għadd ta’ objettivi ewlenin: 1. It-tnaqqis tal-piż amministrattiv/simplifikazzjoni mmirat l-aktar għall-kumpaniji ż-żgħar. 2. Iż-żieda fiċ-ċarezza u l-komparabilità ta’ rapporti finanzjarji mmirati għall-kategoriji ta’ kumpaniji li għalihom dawn il-konsiderazzjonijiet huma importanti minħabba attività transfruntiera aktar vigoruża u numru akbar ta’ partijiet konċernati esterni. 3. Il-protezzjoni tal-ħtiġijiet essenzjali tal-utent bil-għan li tinżamm l-informazzjoni kontabilistika meħtieġa għall-utenti. 4. Iż-żieda fit-trasparenza tal-pagamenti li jsir lill-gvernijiet mill-industrija tal-estrazzjoni u l-ħassada tal-foresti primarji. Il-konsultazzjonijiet urew li l-partijiet konċernati huma b’mod ġenerali sodisfatti bil-qafas preżenti li ġenerament iffunzjona sew matul is-snin. Dawk il-partijiet konċernati jinkludu inter alia l-preparaturi u l-utenti tar-rapporti finanzjarji, u l-awtoritajiet pubbliċi. Madankollu huma jaraw lok għal simplifikazzjoni, speċjalment għall-benefiċċju tal-kumpaniji ż-żgħar. Matul l-aħħar 30 sena, l-emendi għad-Direttivi żiedu ħafna rekwiżiti, bħal regoli ġodda ta’ divulgazzjonijiet u valwazzjoni, fosthom dispożizzjonijiet dettaljati dwar l-ikkontabilizzar b’valur ġust. Ingħatat inqas attenzjoni lill-konsiderazzjoni dwar jekk ir-rekwiżiti eżistenti jistgħux jiġu simplifikati jew jitneħħew. Filwaqt li kull emenda setgħet kienet fiha nnifisha ġustifikata, dawn iż-żidiet kellhom it-tendenza li jinjoraw il-komparabilità u l-utilità tar-rapporti finanzjarji, żiedu r-rekwiżiti ta’ rappurtar u n-numru ta’ alternattivi għall-Istati Membri, u finalment wasslu għal żieda fil-kumplessità u l-piż regolatorju għall-kumpaniji kollha. Din iż-żieda fil-piż taffettwa primarjament lill-kumpaniji ż-żgħar. Il-partijiet konċernati indikaw ukoll il-ħtieġa li tiżdied iċ-ċarezza u l-komparabilità tar-rapporti finanzjarji, speċjalment għall-kumpaniji l-kbar li għandhom it-tendenza li jwettqu operazzjonijiet transfruntieri aktar estensivi. Ir- raison d'être għad-Direttivi hija biex jiġi stabilit ir-rekwiżit għall-kumpaniji b’responsabilità limitata biex iħejju r-rapporti finanzjarji u biex jiġu stabiliti r-rekwiżiti minimi sabiex tittejjeb il-komparabilità tar-rapporti finanzjarji fl-UE kollha. Dan, min-naħa tiegħu, għandu jwassal għal funzjonament aħjar tas-Suq Uniku u, b’mod aktar konkret, żieda fl-aċċess għall-finanzi, tnaqqis fil-kost tal-kapital u żieda fil-livelli ta’ attività kummerċjali, ta’ fużjonijiet u ta’ akkwiżizzjoni transfruntieri. Kumplessivament, il-proposta tikkontribwixxi għat-titjib tal-kompetittività tal-Ewropa bl-istabiliment ta' ambjent regolatorju li jwassal għal tkabbir b'żieda fl-impjiegi. Il-proposta tikkumplimenta l-proposta għal Direttiva tal-2009[2] dwar ir-rapporti finanzjarji tal-mikroentitajiet, li attwalment għadha qiegħda tiġi nnegozjata mill-koleġiżlaturi tal-UE. Minħabba li issa l-Kunsill u l-Parlament it-tnejn qablu fuq il-prinċipju ta’ reġim ta’ mikroentità, din il-proposta ma fiha l-ebda proposta ta’ politika ġdida dwar mikrokumpaniji kif ivvalutati fil-Valutazzjoni tal-Impatt li takkumpanjaha. Il-Kummissjoni Ewropea hija lesta li tikkunsidra, flimkien mal-koleġiżlaturi tal-UE, l-aħjar mod kif tintegra l-ftehim inter-istituzzjonali finali dwar id-Direttiva tal-2009 f’din il-proposta. Din il-proposta tappoġġa l-approċċ tal-Kummissjoni dwar il-kumpaniji mfissra kemm-il darba. L-istrateġija Ewropa 2020[3] timmira li tittrasforma l-UE f'ekonomija aktar intelliġenti, sostenibbli u inklużiva. L-Att dwar is-Suq Uniku[4] huwa mmirat biex jissimplifika ħajjet l-SMEs, li jirrappreżentaw 99 % tan-negozji tal-Ewropa, u biex itejjeb l-aċċess tal-kumpaniji għall-finanzi. L-Att tan-Negozji ż-Żgħar (SBA) jirrikonoxxi l-ħtieġa li jitqiesu bżonnijiet distinti għall-grupp tal-SMEs kif ukoll li jkun hemm segmenti f’dak il-grupp. Dan jappoġġa l-approċċ "l-ewwel aħseb fiż-żgħir". Il-proposta tifforma wkoll parti mill-programm kontinwu tal-Kummissjoni ta’ simplifikazzjoni u l-inizjattivi tat-tnaqqis tal-piżijiet amministrattvi. Sewwasew, hi ġġib fis-seħħ l-impenn tal-Kummissjoni li tirrieżamina l- acquis tagħha biex jiġu żgurati r-relevanza, l-effikaċja u l-proporzjonalità tal-leġiżlazzjoni fis-seħħ, kif ukoll jitnaqqsu l-piżijiet amministrattivi billi jiġi ssemplifikat l-ambjent regolatorju[5]. Il-proposta tirrevoka d-Direttivi tal-Kontabilità attwali, u tissostitwixxi lilhom u l-emendi sussegwenti għalihom b'Direttiva waħda ġdida. 2. konsultazzjonijiet mal-partijiet konċernati u l-valutazzjoni tal-impatt 2.1. Konsultazzjoni mal-partijiet konċernati u interessati Is-Servizzi tal-Kummissjoni żammew djalogu regolari mal-partijiet konċernati matul ir-Reviżjoni. L-għan kien li jinġabru l-opinjonijiet mill-partijiet interessati kollha, fosthom mill-preparaturi, mill-utenti, korpi tal-issettjar tal-istandards, mill-awtoritajiet pubbliċi, eċċ. Id-djalogu seħħ permezz ta’: - Grupp informali ad hoc ta’ riflessjoni tal-SMEs li kien magħmul minn 10 esperti b’esperjenza u sfond diversi - Żewġ konsultazzjonijiet pubbliċi, rispettivament dwar ir-Reviżjoni tad-Direttivi u dwar l-Istandard Internazzjonali tar-Rapportar Finanzjarju għal Entitajiet Żgħar u Medji, it-tnejn segwiti minn laqgħat tal-partijiet konċernati biex jikkunsidraw u jkomplu jiddiskutu r-riżultati. - Bosta laqgħat speċifiċi ma’ korpi li jissettjaw l-istandards nazzjonali, ma’ rappreżentattivi ta’ negozji żgħar u medji, banek, investituri u ma’ kontabilisti madwar l-UE. - Konsultazzjonijiet mal-EFRAG (Grupp Konsultattiv Ewropew għar-Rappurtar Finanzjarju) Grupp ta’ Ħidma dwar l-SMEs u l-Grupp ta’ ħidma ad hoc dwar l-SMEs tal-Kumitat Regolatorju tal-Kontabilità (ARC). - Studju dwar l-effetti tal-piż amministrattiv b'riżultat ta' tibdil fid-Direttivi li sar miċ-Ċentru għas-Servizzi ta’ Evalwazzjoni u Strateġija (CSES). Fir-rigward tar-rapportar pajjiż pajjiż, is-Servizzi tal-Kummissjoni organizzaw ukoll djalogu regolari ma' kategoriji differenti ta’ partijiet konċernati (bħal fassala, utenti u awtoritajiet pubbliċi). Twettqet konsultazzjoni pubblika fl-2010/2011 u ġew organizzati wkoll sensieli ta’ konsultazzjonijiet bilaterali mal-partijiet konċernati (partikolarment utenti u fassala) fl-2010 u l-2011. Barra minn hekk, il- Grupp Konsultattiv Ewropew għar-Rappurtar Finanzjarju (EFRAG) ta l-kontribut tiegħu dwar l-evalwazzjoni tal-ispejjeż amministrattivi tal-possibilità li jkun jeħtieġ rapportar finanzjarju pajjiż pajjiż. 2.2. Valutazzjoni tal-impatt 2.2.1. Rapporti finanzjarji It-tħejjija ta’ rapporti finanzjarji ġiet identifikata bħala wieħed mill-aktar obbligi regolatorji onerużi għall-kumpaniji[6]. Il-kumpaniji ż-żgħar jiffaċċjaw piżijiet amministrattivi proporzjonalment ogħla meta mqabbla ma’ kumpaniji medji/kbar. Il-Valutazzjoni tal-Impatt analizzat ħames alternattivi ta’ politika ġenerali li bdew mix-xenarju bażi. L-alternattiva wiesgħa ta’ reviżjoni u mmodernizzar ta’ rekwiżiti speċifiċi attwalment fid-Direttivi tal-Kontabilità finalment inżammet bħala l-alternattiva preferuta. Wara li ġew eżaminati alternattivi aktar dettaljati, kien jidher li "reġim żgħir" speċifiku għall-kumpaniji ż-żgħar kien sejjer ikun l-aqwa alternattiva ta’ politika. Il-potenzjal għat-tnaqqis fil-piż amministrattiv ta’ din il-politika jammonta għal EUR 1.5 bn li jirriżulta minn tnaqqis fir-rekwiżiti ta’ rapportar fin-noti, laxkar ulterjuri tal-awditjar statutorju u l-eżenzjoni mit-tħejjija ta’ rapporti finanzjarji konsolidati għal gruppi żgħar. It-tieni alternattiva dettaljata kienet tirrigwarda ż-żieda fil-livelli limitu għall-kumpaniji żgħar u medji kif iddefinit mid-Direttiva biex tirrifletti l-inflazzjoni għall-perjodu 2007 sa 2011. Il-potenzjal għat-tnaqqis fil-piż ta’ din il-proposta jammonta għal madwar EUR 0.2 bn. Il-potenzjal stmat ta' ffrankar minn dawn ta’ hawn fuq huwa għalhekk stmat globalment għal EUR 1.7 bn. Il-mikrokumpaniji fi kwalunkwe każ sejrin jibbenfikaw mir-reġim simplifikat offrut lill-kumpaniji ż-żgħar[7]. Madankollu, l-impatt tal-alternattivi ta’ politika hawn fuq imsemmija, fuq il-mikroentitajiet, ġie injorat minħabba li l-proposta għal Direttiva dwar il-mikroentitajiet li hemm pendenti quddiem il-Parlament Ewropew u l-Kunsill tindirizza speċifikament dan. Dawn l-alternattivi ta’ politika se jnaqqsu l-ammont ta’ informazzjoni disponibbli għall-utenti ta’ rapporti finanzjarji ta’ kumpaniji żgħar u medji, inkluża informazzjoni pubblikament disponibbli. Il-protezzjoni tal-kredituri madankollu sejra tissaħħaħ minħabba li se jkunu obbligatorji żewġ divulgazzjonijiet li jikkonċernaw il-garanziji u l-impenji u t-tranżazzjonijiet ma’ partijiet relatati. Se jkun hemm impatt pożittiv żgħir fuq l-informazzjoni disponibbli fil-każ ta’ kumpaniji medji u kbar minħabba titjib fiċ-ċarezza u l-komparabilità tar-rapporti finanzjarji tagħhom. Jista’ jkun hemm il-ħtieġa li l-awtoritajiet statistiċi jaġġustaw il-mod tagħhom ta’ kif jiġbru ċerta dejta mingħand kumpaniji iżgħar għalkemm l-armonizzazzjoni massima tal-limiti tippermettilhom li jiġbru dejta minn kumpaniji li oġġettivament ikunu tal-istess daqs madwar l-UE, u b’hekk titjieb il-komparabilità. Madankollu, l-armonizzazzjoni tal-livelli limitu jista’ jkollha impatt negattiv fuq il-ġbir ta’ dejta statistika speċjalment fl-Istati Membri fejn il-proporzjon ta’ kumpaniji żgħar ikun għoli. Sabiex issir stima tal-indikaturi ekonomiċi nazzjonali, dawn l-Istati Membri jista’ jkollhom bżonn jirrevedu l-mod ta’ kif jiġbru d-dejta statistika mill-kumpaniji. Il-proposta tal-Kummissjoni għall-interkonnessjoni tar-reġistri ċentrali, kummerċjali u tal-kumpaniji[8] għandha, bħala fattur mitiganti, ittejjeb l-aċċess transfruntier għal informazzjoni dwar il-kumpaniji. L-awtoritajiet tat-taxxa jkunu jżommu s-setgħa li jiddeċiedu kif għandhom jinħadmu l-profitti għall-finijiet tat-taxxa u liema għandhom ikunu r-rekwiżiti assoċjati ta’ rappurtar. F’termini tal-impatt soċjali tal-proposta, ir-rekwiżiti kontabilistiċi simplifikati għandhom jippromwovu klima ta’ negozju li tinkoraġġixxi l-ħolqien ta’ kumpaniji u l-intraprenditorija. Il-Valutazzjoni tal-Impatt ikkunsidrat li billi tillibera r-riżorsi disponibbli għall-kumpaniji, l-inizjattiva hija mistennija li tikkontribwixxi, għall-anqas b’mod marġinali, għall-ħolqien tal-impjiegi fl-UE. Xi ftit mill-iffrankar fuq livell ta’ kumpanija sejjer ikun riżultat tat-tnaqqis fil-tariffi imħallsa lil ditti tal-kontabilità jew lil kontabilisti esterni. L-impatt fuq l-impjiegi minħabba dan it-trasferiment ta’ riżorsi huwa mistenni li jkun newtrali jew biss marġinalment negattiv f’termini tal-livelli ġenerali ta’ impjiegi. Ma huwa mistenni l-ebda impatt ambjentali miżurabbli. Mhuwiex mistenni li l-introduzzjoni ta’ reġimi kontabilistiċi aktar sempliċi sejra toħloq diżinċentivi għall-kumpaniji żgħar biex jikbru minħabba li l-kontabilità tkun anqas oneruża mill-leġiżlazzjoni tat-taxxa jew soċjali f’dan ir-rigward. Barra minn hekk, l-approċċ ta’ din il-proposta "l-ewwel aħseb fiż-żgħir" tippermetti li r-reġimi kontabilistiċi jaqdu daqsijiet differenti ta’ kumpaniji. 2.2.2. Rapportar ta’ pagamenti lill-gvernijiet Il-Kummissjoni pubblikament esprimiet l-appoġġ tagħha għall-Inizjattiva tal-Industriji Estrattivi (Extractive Industry Transparency Initiative, EITI), u esprimiet ir-rieda tagħha li tippreżenta leġiżlazzjoni li tagħmel obbligatorji rekwiżiti ta’ divulgazzjoni għall-kumpaniji tal-industrija estrattiva[9]. Wegħda simili saret fid-Dikjarazzjoni ta’ konklużjoni tas-Samit tal-G8 f'Deauvillle ta’ Mejju 2011[10], fejn il-gvernijiet tal-G8 impenjaw ruħhom "li jdaħħlu fis-seħħ liġijiet u regolamenti dwar it-trasparenza jew li jippromwovu standards volontarji li jeħtieġu jew jinkuraġġixxu lill-kumpaniji taż-żejt, gass jew minjieri jiddivulgaw il-pagamenti li jagħmlu lill-gvernijiet" (traduzzjoni mhux uffiċjali). Barra minn hekk, il-Parlament Ewropew ippreżenta Riżoluzzjoni[11] fejn tenna l-appoġġ tiegħu għal rekwiżiti ta’ rapportar pajjiż pajjiż, partikolarment għall-industriji estrattivi. Il-leġiżlazzjoni tal-UE attwalment ma teħtieġx lill-kumpaniji jiddivulgaw, fuq bażi ta’ pajjiż, pagamenti lill-gvern magħmula fil-pajjiżi fejnjoperaw. Għaldaqstant tali pagamenti magħmula lill-gvernijiet f'pajjiż speċifiku normalment ma jkunux iddivulgati, anki minkejja tali pagamenti mill-industrija estrattiva (żejt, gass, minjieri) jew ħassad taz-zkuk[12] tal-foresti primarji[13] jistgħu jirrappreżentaw porzjon sinifikanti tad-dħul ta’ pajjiż, speċjalment f'pajjiżi terzi li huma rikki fir-riżorsi naturali. Sabiex il-gvernijiet ikollhom iwieġbu aktar għall-użu ta’ dawn ir-riżorsi u jippromwovu governanza tajba, qed jiġi propost li jkun jeħtieġ id-divulgazzjoni tal-pagamenti lill-gvernijiet fil-livell individwali jew konsolidat ta’ kumpanija. Din il-proposta hija komparabbli mal-Att Dodd-Frank tal-Istati Uniti[14], li ġie adottat f'Lulju 2010, u teħtieġ li l-kumpaniji tal-industriji estrattivi (kumpaniji taż-żejt, gass u minjieri) jirreġistraw mal-Kummissjoni tat-Titoli u l-Kambji (Securities and Exchange Commission, SEC) biex jirrapportaw pubblikament pagamenti lill-gvernijiet[15] abbażi tal-pajjiż u abbażi tal-proġett. Ir-regoli implimentattivi tas-SEC huma skedati li jiġu adottati sa tmiem l-2011. Il-Valutazzjoni tal-Impatt[16] analizzat ħames alternattivi ta’ politika wiesa' li jibdew minn xenarju bażi (alternattiva ta’ politika 0), imbagħad l-eżami ta’ skemi possibbli li jirriżultaw fi ftehim globali għar-rapportar pajjiż pajjiż għall-MNCs tal-UE u mhux tal-UE (alternattiva ta’ politika 1), u fl-aħħar nett il-valutazzjoni ta’ diversi alternattivi ta’ politika li jobbligaw il-kumpaniji tal-UE biss biex jiddivulgaw l-informazzjoni skont il-pajjiż (alternattivi ta’ politika 2 sa 4). Filwaqt li l-alternattiva ta' politika 2 teħtieġ id-divulgazzjoni tal-pagamenti lill-gvernijiet skont il-pajjiż mill-industrija estrattiva u mill-ħassada tal-foresti primarji, l-alternattiva ta’ politika 3 teħtieġ id-divulgazzjoni ta’ tali informazzjoni abbażi tal-pajjiż u abbażi tal-proġett. Barra minn rapport dwar il-pagamenti lill-gvern, l-alternattiva ta’ politika 4 tkun teħtieġ sett sħiħ ta’ kontijiet pajjiż pajjiż jitħejjew mill-kumpaniji attivi fl-industrija estrattiva u l-ħassada tal-foresti primarji. Inżammet l-alternattiva li teħtieġ rapportar pajjiż pajjiż (country-by-country reporting - CBCR) tal-pagamenti lill-gvern abbażi tal-pajjiż u tal-proġett mill-Kumpaniji Multinazzjonali (MNCs) tal-UE fl-industrija estrattiva u l-ħsad ta' foresti primarji (l-alternattiva ta' politika 3). L-industrija estrattiva tkopri l-kumpaniji kollha bl-attivitajiet li jinvolvu l-esplorazzjoni, l-iskopertura, l-iżvilupp u l-estrazzjoni tal-minerali, iż-żejt u d-depożiti tal-gass naturali. Il-ħsad ta’ foresti primarji jkopri l-kumpaniji kollha bl-attivitajiet li jinvolvu l-qtugħ bil-lant, qtugħ selettiv u tħaffif tal-foresti primarji. Id-divulgazzjoni tal-pagamenti lill-gvern abbażi tal-pajjiż u, skont il-każ abbażi tal-proġġett tkun aħjar biex taqdi l-eżiġenzi tal-partijiet konċernati li jitolbu divulgazzjonijiet aħjar filwaqt li l-ispejjeż ta’ alternattiva ta’ politika bħal din jibqgħu aċċettabbli, bil-kundizzjoni li jiddaħħal livell limitu xieraq ta’ materjalità. Dan l-approċċ joħloq bilanċ bejn aktar trasparenza mingħajr ma jixħet piż żejjed fuq il-kumpaniji, u mingħajr ma jpoġġi l-kumpaniji tal-UE fi żvantaġġ kompetittiv eċċessiv. Dan ma għandux jinkludi sforzi futuri mill-UE biex tilħaq ftehim internazzjonali, u toħloq permezz ta’ negozjati ma' sħab internazzjonali kundizzjonijiet ekwi dinji fir-rigward tas-CBCR. Il-kwistjoni ta’ kunflitt potenzjali bejn ir-rekwiżit tal-UE ta’ divulgazzjoni u leġiżlazzjoni nazzjonali ta' pajjiż riċeventi li tipprojbixxi l-pubblikazzjoni ta' tali informazzjoni tqajmet minn xi kumpaniji fl-ambitu tal-proposta. Saru appelli biex tinħoloq eżenzjonijiet f'każijiet ta’ rapportar tal-pagamenti relevanti lill-gvernijiet. Minkejja l-Kummissjoni sabet vera ftit eżempji ta’ pajjiżi li jipprojbixxu d-divulgazzjonijiet, saret dispożizzjoni għal eżenzjoni strettament ċirkuskritta għal sitwazzjonijiet fejn kumpanija li tikkonforma mal-obbligi tad-divulgazzjoni tinstab fi ksur ċar tad-dritt kriminali tal-pajjiż konċernat. Is-sigurtà tal-enerġija tinsab fuq nett tal-aġenda tal-UE għal diversi raġunijiet, fost l-oħrajn, għaliex l-enerġija ġġenerata fl-Istati Membri tal-UE ma tkoprix id-domanda attwali. Xi wħud jargumentaw li l-operaturi estrattivi tal-UE jistgħu jsibuha ibsa biex joperaw f'pajjiż terz li jkollu effett konsegwenzjali fuq is-sigurtà tal-provvisti taż-żejt u l-gass għall-Ewropa. Filwaqt li xi kumpaniji diġà jiddivulgaw il-pagamenti lill-gvernijiet abbażi tal-pajjiż mingħajr impedimenti f'attivitajiethom, dam jista' jkun xorta oħra għal oħrajn. Għalhekk għandu jkun hem rieżami li fost l-oħrajn jevalwa l-kwistjoni tas-sigurtà fil-provvista tal-enerġija fl-Ewropa. Tqajment il-kwistjoni li tali divulgazzjoni tista' tirriżulta fi żvantaġġ kompetittiv għall-industrija tal-UE. Il-Kummissjoni hija tal-ħsieb li fil-maġġoranza tal-każijiet id-divulgazzjoni tal-pagamenti lill-gvern abbażi tal-pajjiż u tal-proġett, fejn dawk il-pagamenti jkunu attribwiti għal proġett speċifiku (b'livell limitu ta’ materjalità), ma jrendux aċċess dirett għall-informazzjoni korporattiva kunfidenzjali, bħal-livelli ta’ fatturat, kostijiet u profitti. It-tisħiħ tal-EITI jkun ukoll arma kontra kwalunkwe telf ta’ terminu qasir possibbli tal-pożizzjoni kompetittiva, minħabba li twassal għal applikazzjoni aktar globali u reputazzjoni imtejba tal-kumpaniji konformi. 2.3. Implikazzjonijiet Baġitarji Il-proposta ma għandhiex implikazzjonijiet għall-baġit tal-Unjoni. 3. Informazzjoni Addizzjonali 3.1. Simplifikazzjoni Il-proposta tintroduċi reġim speċifiku għall-kumpaniji ż-żgħar li sejjer inaqqas konsiderevolment l-piż amministrattiv li fil-preżent jinġarr mill-kumpaniji ż-żgħar meta jħejju r-rapporti finanzjarji tagħhom. Sejra tillimita d-divulgazzjonijiet permezz ta’ noti għall-kontijiet għall-(i) politiki kontabilistiċi; (ii) garanziji, impenji, kontinġenzi u arranġamenti li ma jkunux rikonoxxuti fil-karta bilanċjali; (iii) avvenimenti li jseħħu wara d-data tal-karta bilanċjali li ma jkunux rikonoxxuti fil-karta bilanċjali; (iv) djun fit-tul u assigurati; u (v) tranżazzjonijiet ma’ partijiet relatati. Għandu jiġi nnutat li l-mandat għad-divulgazzjoni tal-punti (iii) u (v) sejjer iwassal għal obbligi ġodda imposti fuq il-kumpaniji ż-żgħar minħabba li l-maġġoranza tal-Istati Membri ddisponew għal eżenzjonijiet minn dawn id-divulgazzjonijiet għal tali kumpaniji. Il-proposta tfittex ukoll li tarmonizza l-livelli limitu biex tiżgura li t-tnaqqis fil-piż amministrattiv fil-fatt jilħaq lill-kumpaniji ż-żgħar kollha fl-UE. Attwalment ħafna kumpaniji li huma żgħar skont id-definizzjonijiet tal-UE jidħlu fil-kategorija ta’ kumpanija medja jew kbira minħabba li d-definizzjonijiet previsti fid-Direttivi huma aktar baxxi meta jiġu trasposti fil-livell ta’ Stat Membru. It-tabella hawn taħt tagħti ħarsa ġenerali fil-qosor tal-effetti ewlenin tas-simplifikazzjoni ta’ din il-proposta: Kumpaniji Żgħar ~ 1.1 miljun kumpanija ~ 21 % tal-kumpaniji | L-armonizzazzjoni massima sejra tiżgura li kumpaniji tal-istess daqs igawdu minn kundizzjonijiet ekwivalenti ta’ kompetizzjoni madwar l-UE. In-noti għall-kontijiet sejrin jiġu limitati għal ħames oqsma ewlenin biss. L-ebda ħtieġa ta’ awditjar statutorju. Il-gruppi żgħar se jkunu eżentati mit-tħejjija ta’ rapporti finanzjarji konsolidati. | - 3.2. Provvedimenti oħra Il-proposta għandha l-għan li ttejjeb il-komparabilità u ċ-ċarezza tar-rapporti finanzjarji mħejjija minn kumpaniji medji u kbar, u sa ċertu punt minn kumpaniji żgħar. Għal dan il-għan, il-proposta tfittex li tnaqqas in-numru ta' alternattivi attwalment disponibbli għall-Istati Membri, sakemm dawn l-alternattivi jkunu ta’ detriment għall-komparabilità tar-rapporti finanzjarji. Prinċipji ġenerali bħal "is-sustanza tipprevali fuq il-forma" sejrin isiru obbligatorji sabiex tiżdied iċ-ċarezza tar-rapporti finanzjarji . Fir-rigward tal-emendi għal dispożizzjonijiet eżistenti, it-tabella hawn taħt tipprovdi ħarsa ġenerali fil-qosor tal-emendi ewlenin: Kumpaniji Medji/Kbar ~ 0.3 miljun kumpanija ~ 4% tal-kumpaniji | Introduzzjoni tal-prinċipji ġenerali ta’ "materjalità" u "is-sustanza tipprevali fuq il-forma" Tnaqqis fin-numru ta’ alternattivi għall-Istati Membri. | - 3.3 . IFRS għall-SMEs L-adozzjoni tal-Istandards Internazzjonali tar-Rappurtar Finanzjarju għall-SMEs (IFRS għall-SMEs) għall-użu obbligatorju fl-UE ġiet ikkunsidrata bħala alternattiva. Il-partijiet konċernati, b'mod partikolari l-awtoritajiet pubbliċi, kienu, madankollu, diviżi fuq din l-idea u l- Valutazzjoni tal-Impatt kkonkludiet ukoll li l-introduzzjoni ta’ dan l-istandard ġdid ma taqdix l-għanijiet tas-simplifikazzjoni u tat-tnaqqis fil-piż amministrattiv. Barra minn hekk, meta wieħed jikkunsidra li l-IFRS għall-SMEs huwa standard relattivament ġdid, l-esperjenza fl-implimentazzjoni tiegħu madwar id-dinja kienet għadha nieqsa. L-adozzjoni obbligatorja tal-IFRS għall-SMEs mhijiex qiegħda tiġi segwita bħala politika fi ħdan din il-proposta, u d-differenzi bejn din id-Direttiva proposta u l-IFRS għall-SMEs fl-oqsma ta’ preżentazzjoni ta’ kapital azzjonarju sottoskritt mhux imħallas u l-perjodi ta’ ammortizzazzjoni għal avvjament li l-ħajja utli tiegħu ma tistax tiġi stmata b’mod affidabbli jfissru li l-adozzjoni sħiħa espliċita tal-IFRS għall-SMEs mhijiex sejra tkun possibbli. 3.4. Rapportar ta’ pagamenti lill-gvernijiet Sabiex jiġu promossi r-responsabbiltà pubblika u l-governanza tajba tal-gvernijiet, il-proposta tintroduċi rekwiżiti ġodda ta’ rapportar għall-kumpaniji attivi fl-industrija estrattiva jew fil-ħsad tal-foresti primarji. Qed jiġi propost li l-kumpaniji jiddivulgaw il-pagamenti li jagħmlu lill-gvernijiet f'kull pajjiż fejn joperaw u għal kull proġett, fejn il-pagament ikun attribwit għal ċertu proġett u meta jkun materjali għall-gvern riċevent. B'konformità mal-objettiv kumplessiv u sabiex jiġi llimitat il-piż amministrattiv addizzjonali, ir-rekwiżit ġdid huwa limitat għal kumpaniji kbar u entitajiet ta' interess pubbliku. 3.5. Id-Direttiva proposta u r-revoka ta’ leġiżlazzjoni eżistenti Il-proposta tieħu l-forma ta’ Direttiva ġdida li tirrevoka d-Direttivi tal-1978 u tal-1983 u l-emendi sussegwenti tagħhom. 3.6. Bażi ġuridika, is-sussidjarjetà u l-proporzjonalità Il-proposta hija bbażata fuq l-Artikolu 50(1) tat-Trattat, li huwa l-bażi legali għall-adozzjoni ta’ provvedimenti tal-Unjoni mmirati għall-kisba ta’ Suq Intern fil-liġi tal-kumpaniji. Il-proposta tipprovdi li kumpaniji b'responsabilità limitata għandhom jippreparaw ir-rapporti finanzjarji tagħhom skont sett ta' rekwiżiti maħsub biex itejjeb il-komparabilità fl-UE kollha tar-rapporti finanzjarji bl-objettiv favur funzjonament aħjar tas-Suq Uniku u b'żieda fil-livell ta’ kummerċ transfruntier. Skont il-prinċipju tas-sussidjarjetà l-UE għandha taġixxi biss fejn tkun tista' twassal għal riżultati aħjar minn intervent fil-livell tal-Istat Membru u l-azzjoni għandha tkun limitata għal dak neċessarju u proporzjonat sabiex jinkisbu l-objettivi tal-politika segwita. L-objettivi ta’ dan ir-rieżami huma tali li ma jistgħux jintlaħqu b'azzjoni unilaterali fil-livell tal-Istati Membri. Ikun aktar vantaġġuż għall-kumpaniji żgħar li taħt l-approċċ "aħseb l-ewwel fiż-żgħir" ikunu soġġetti għal sett waħdieni ta’ rekwiżiti bażiċi fil-livell tal-UE. Kumpaniji żgħar għandhom jiġu trattati ugwalment fl-UE kollha sabiex jibbenefikaw mill-aċċess għas-suq uniku f'termini omoġeni. L-Istati Membri ma għandhom jimponu rekwiżiti addizzjonali bla bżonn. L-aqwa li dan jista’ jintlaħaq huwa permezz ta’ liġi koordinata tal-UE. Fil-każ tal-kumpaniji medji u kbar, ir-rapportar finanzjarju jeħtieġ li jsir aktar komparabbli fil-livell tal-UE minħabba li l-attivitajiet ta’ dawn il-kumpaniji spiss ikunu transfruntieri u relevanti għall-partijiet konċernati fis-suq intern kollu. Madankollu, l-Istati Membri għandu jkollhom ċerta diskrezzjoni fir-rigward ta’ rekwiżiti addizzjonali tar-rapportar għal dawn it-tipi ta’ kumpaniji. Għalhekk, Direttiva tkun l-aktar strument idoneu għaliex tippermetti ċertu marġni ta' manuvrar għall-Istati Membri. Direttiva tiżgura wkoll li l-kontenut u l-forma tal-azzjoni proposta tal-UE ma tmurx lil hinn minn dak neċessarju u proporzjonat sabiex jintlaħaq l-objettiv regolatorju tas-semplifikazzjoni u t-tnaqqis tal-piżijiet amministrattivi. 4. Kummenti dwar l-artikoli L-Artikoli segwenti jibqgħu l-istess fis-sustanza bħall-Artikoli korrispondenti fir-Raba’ Direttiva tal-Kunsill 78/660/KEE u s-Seba’ Direttiva tal-Kunsill 83/349/KEE, minkejja li f’ħafna każijiet in-numerazzjoni tagħhom tvarja min-numerazzjoni użata oriġinarjament. Dawn jinkludu l-Artikoli 1(1) (inklużi l-Annessi I u II), 2(2) sa 2(8), 3(6) sa 3(9), 4, 5(2) sa 5(3), 6(2) sa 6(3), 7, 8(1) sa 8(5), 10, 11(1) sa 11(7) u 11(11), 12(2), 19(2), 20, 21, 22, 28(2), 29(2) u 29(3), 30, 32, 33(1) sa 33(2), 34(1), 35 ħlief għal 35(3), 44, 45, 47, u 51. Ġiet ipprovduta tabella ta’ korrelazzjoni fl-Anness III. Għall-finijiet ta’ konċiżjoni u ċarezza, huma pprovduti spjegazzjonijiet f’din is-sezzjoni biss fejn din il-proposta ġġib magħha modifiki sostanzjali meta mqabbla mad-Direttivi li se jitħassru. Kienu introdotti għadd ta' bidliet fit-test kollu sabiex it-terminoloġija fid-Direttiva proposta tkun konformi mal-lingwa kontabilistika moderna, mingħajr l-ebda impatt fuq is-sustanza tal-artikoli rilevanti. Dawn jinkludu: is-sostituzzjoni ta’ " kumpanija " bit-terminu " impriża ", ir-referenzi kollha għal " kontijiet " ġew sostitwiti b’" rapporti finanzjarji ", u r-referenzi kollha għal " rapport annwali " ġew sostitwuti b’" rapport maniġerjali ". 4.1. Kapitolu 1 - Ambitu, definizzjonijiet u kategoriji ta’ impriżi L-Artikolu 2 jiġbor flimkien għadd ta’ definizzjonijiet li qabel kienu mxerrda fid-Direttivi oriġinali. L-entitajiet ta’ interess pubbliku huma ddefiniti, permezz tad-definizzjoni użata fid-Direttiva 2006/43/KE dwar Awditjar Statutorju. Id-definizzjonijiet għal impriżi prinċipali, sussidjarji jew affiljati ġew stabiliti b’mod aktar ċar milli fis-Seba’ Direttiva tal-Kunsill 83/349/KEE. Madankollu, ma hemmx tibdil fit-tifsira bażika. Bl-istess mod l-impriżi assoċjati huma ddefiniti b’mod aktar ċar milli kif inhuma fil-preżent, u bis-suppożizzjoni li teżisti influwenza sinifikanti meta investitur jkollu 20% jew aktar tad-drittijiet għall-vot, id-definizzjoni hija skont l-Istandard Internazzjonali tal-Kontabilità rilevanti – IAS 28. L-Artikolu 3 joħloq bażi legali għall-espressjonijiet impriża "żgħira", "medja" u "kbira", u jżomm il-prattika li d-daqs ta’ impriża jiġi ddeterminat b’referenza għall-fatturat nett, it-total tal-karta bilanċjali u n-numru ta’ impjegati tagħha. Skont l-għan tal-politiki tal-UE, l-Unjoni tista’ tuża definizzjonijiet li sa ċertu punt jvarjaw minn dawk f’dan l-Artikolu[17]. Il-proposta hija li l-kriterji tad-daqs jiġu kompletament armonizzati, fejn qabel l-Istati Membri setgħu jagħżlu jekk daqsijiet differenti ta’ impriżi kellhomx jiġu rikonoxxuti jew le fi ħdan il-ġuriżdizzjoni tagħhom u, sa ċertu punt, il-kriterji rilevanti tad-daqs. Gruppi żgħar u medji huma ddefiniti f’termini li huma aktar ċari minn dawk użati fis-Seba’ Direttiva tal-Kunsill 83/349/KEE. Il-kriterji tad-daqs tal-fatturat nett u tat-total tal-karta bilanċjali żdiedu skont il-livell ta’ inflazzjoni minn meta dawn kienu riveduti l-aħħar fl-2006. Id-definizzjonijiet u l-eżenzjonijiet għal "kumpaniji azzjonarji finanzjarji" u għal "ditti ta’ investiment" tneħħew, minħabba li t-trattament ta’ kontabilità speċifiku għall-industrija jostakola l-armonizzazzjoni. Barra minn hekk dawn id-dispożizzjonijiet ma kinux użati ħafna madwar l-UE. 4.2. Kapitolu 2 –Dispożizzjonijiet u prinċipji ewlenin L-Artikolu 4, flimkien mal-Artikolu 17 (ara 4.4 hawn taħt), joħloq reġim kompletament armonizzat għat-tħejjija tar-rapporti finanzjarji ta’ impriżi żgħar li jikkonsisti fit-tħejjija ta’ rapport tal-introjtu (ir-rendikont tal-profitt u t-telf), karta bilanċjali u noti limitati. L-Istati Membri m'għandhomx jitolbu l-preżentazzjoni ta' informazzjoni ulterjuri. Il-prinċipju ġenerali tal-materjalità ġie introdott fl-Artikolu 5. Dan jistipula li r-rikonoxximent, il-kejl, il-preżentazzjoni u d-divulgazzjoni fir-rapporti finanzjarji għandhom ikunu soġġetti għal restrizzjonijiet ta’ materjalità. Dan jippermetti, per eżempju, il-kombinazzjoni ta’ entrati ta’ partita fir-rapport tal-introjtu jew fil-karta bilanċjali, jew it-tħollija barra ta’ noti ta’ divulgazzjonijiet fejn l-informazzjoni rilevanti tkun immaterjali. Bl-istess mod dovuti mhux materjali, prepagamenti u dispożizzjonijiet ma jkollhomx għalfejn jiġu rikonoxxuti. L-istabiliment tal-materjalità se jibqa’ r-responsabilità primarja ta’ kumpanija, irrispettivament minn jekk il-kumpanija tkunx soġġetta għal awditjar jew le. Il-ħtieġa li r-realtà ekonomika ta’ tranżazzjoni tiġi ppreżentata fir-rapporti finanzjarji, u mhux sempliċiment il-forma ġuridika tagħha hija introdotta wkoll bħala prinċipju ġenerali fl-Artikolu 5 biex tipprovdi għal prinċipji ġenerali komuni, u b’hekk l-armonizzazzjoni, madwar l-UE. Fil-passat, dan il-metodu ta’ preżentazzjoni kien permess fid-Direttivi imma l-Istati Membri ma kinux meħtieġa li jadottaw il-prinċipju fid-dritt nazzjonali tagħhom. Fl-Artikolu 6, inżammet l-opzjoni għall-Istati Membri li jippermettu kontabilità ta’ rivalwazzjoni għall-assi fissi, bħala alternattiva għall-ikkontabilizzar storiku filwaqt li, biex tiġi żgurata armonizzazzjoni akbar tal-bażijiet tal-valwazzjoni, tneħħew l-alternattivi li kellhom l-Istati Membri li kienu jippermettu l-ikkontibilizzar skont il-kost ta’ sostituzzjoni u l-metodi ta’ inflazzjoni tal-metodi kontabilistiċi. 4.3. Kapitolu 3 – Il-Karta bilanċjali u r-rapport tal-introjtu Id-dispożizzjonijiet ġenerali fl-Artikolu 8 ġew emendati biex jesprimu b’mod aktar ċar li l-Istati Membri jistgħu jesiġu jew jippermettu li impriża assoċjata tiġi ttrattat fir-rapporti finanzjarji annwali bl-użu tal-metodu tal-ekwità. Id-Direttiva proposta tipproponi format uniku tal-karta bilanċjali (ara l-Artikolu 9), fejn fil-passat l-Istati Membri setgħu jagħżlu bejn żewġ formati differenti. Dan għandu jiżgura komparabilità aħjar tar-rapporti finanzjarji minn ġuriżdizzjoni għall-oħra fl-UE. Barra minn hekk, l-ispejjeż tal-formazzjoni tneħħew minn kategorija ta’ assi, minħabba li r-rikonoxximent tagħhom kien jiddependi fuq id-definizzjoni tagħhom fid-dritt tal-Istati Membri. Jeħtieġ emenda konsegwenzjali fit-test dwar il-profitti distribwibbli stabilit fl-Artikolu 11. L-Artikolu 11 jintroduċi wkoll il-ħtieġa li l-ammont rikonoxxut fir-rigward ta’ dispożizzjoni għandu jikkorrispondi mal-aqwa stima mill-impriża tal-obbligazzjoni jew tan-nefqa futura, u dan l-Artikolu jeskludi wkoll il-metodu ta’ valwazzjoni "l-ewwel tal-aħħar", (LIFO) bħala metodu ta’ valwazzjoni permess għall-istokks u oġġetti funġibbli. Dan it-tibdil sejjer jiżgura komparabilità aħjar tar-rapporti finanzjarji. L-Artikoli 12 sa 15 jipprovdu għal żewġ formati biss għar-rapport tal-introjtu – waħda fuq bażi tan-"natura", u waħda fuq bażi tal-"funzjoni". Fil-passat kienu permessi erba’ formati. L-għan hawnhekk huwa li tinkiseb aktar komparabilità filwaqt li tinżamm preżentazzjoni li tkun familjari mal-utenti tar-rapporti finanzjarji. Id-distinzjoni preċedenti bejn l-entrati ordinarji u dawk straordinarji fir-rapport tal-introjtu tneħħiet, u b’hekk tneħħiet il-preferenza inerenti li kienet tiffavorixxi l-preżentazzjoni ta’ oġġetti ta’ spiża "kbar" jew "insoliti" bħala straordinarji, sabiex ma jfixklux iċ-ċifra tal-profitt nominali wara t-taxxa. Mill-banda l-oħra kien hemm preferenza inerenti biex entrati ta’ introjtu "kbar" jew "insoliti" jiġu ppreżentati bħala ordinarji sabiex isaħħu ċ-ċifra tal-profitt nominali. Biex tiġi żgurata preżentazzjoni newtrali ta’ tali entrati ta’ introjtu u nefqa hemm rekwiżit ġdid li dawn jiġu ddivulgati separatament fir-rapport tal-introjtu, b’nota ta’ spjegazzjoni. Għalhekk dawn l-entrati kollha se jiġu rikonoxxuti bħala li jwasslu għall-profitt wara t-taxxa. Ir-reġim tar-rapporti finanzjarji fil-qosor huwa soġġett għal emendi konsegwenzjali fl-Artikolu 16, li jirrifletti t-tnaqqis fin-numru ta’ formati. 4.4. Kapitolu 4 – Noti għar-rapporti finanzjarji Kienu jeżistu diversi alternattivi għall-Istati Membri fir-rigward tad-divulgazzjonijiet ta' noti fid-Direttivi preċedenti. Dan l-approċċ ġie sostitwit minn approċċ armonizzat, li se jfisser li madwar l-UE l-impriżi fl-istess kategorija ta’ daqs se jkollhom reġim ta’ divulgazzjoni simili jew komparabbli. Dan il-kapitolu joħloq approċċ "minn isfel għal fuq" għall-għoti ta’ informazzjoni permezz ta’ noti għar-rapporti finanzjarji. L-Artikolu 17 jistabilixxi d-divulgazzjonijiet ta' noti li l-impriżi kollha jkollhom jagħmlu. B’mod ġenerali, l-impriżi ż-żgħar se jkollhom reġim aktar limitat ta’ divulgazzjoni, meta mqabbel mad-Direttivi preċedenti, u b’mod konsistenti mar-rekwiżiti tal-Artikolu 4 (ara 4.2 hawn fuq), qiegħed jiġi propost li l-Istati Membri ma għandhomx jeħtieġu li dawn il-kategoriji ta’ impriżi jiddivulgaw informazzjoni ulterjuri, minħabba li firxa kbira ta’ dawk ikkonsultati qablu li dawn kienu d-divulgazzjonijiet ewlenin għall-impriżi ż-żgħar. L-impriżi medji jkollhom jiddivulgaw l-informazzjoni meħtieġa mill-Artikoli 17 u 18, filwaqt li l-impriżi kbar u l-entitajiet ta’ interess pubbliku jkollhom jiddivulgaw l-informazzjoni meħtieġa skont l-Artikoli 17, 18 u 19. L-Artikolu 17 jintroduċi l-ħtieġa li l-impriżi kollha jiddivulgaw avvenimenti li jkunu saru wara d-data tal-karta bilanċjali fin-noti tar-rapporti finanzjarji. Din l-informazzjoni ewlenija qabel kienet tiġi ddivulgata biss fir-rapport maniġerjali u l-Istati Membri kellhom l-għażla li jeżentaw id-divulgazzjoni tagħha. Biex jiġi żgurat livell għoli ta’ trasparenza, id-divulgazzjoni ta’ tranżazzjonjiet ma’ partijiet relatati issir obbligatorja wkoll għall-impriżi ta’ kull daqs, inkluż dawk bejn sussidjarji taħt sjieda sħiħa fir-rapporti finanzjarji annwali rispettivi tagħhom – fil-passat l-Istati Membri setgħu jeżentaw id-divulgazzjoni irrispettivament mid-daqs tal-impriża. 4.5. Kapitolu 5 – Rapport maniġerjali Ma sarx tibdil sostanzjali fid-dispożizzjonijiet li jirregolaw il-kontenut ta’ dan ir-rapport meta mqabbel ma’ dawk li attwalment hemm dispost għalihom fir-Raba’ Direttiva tal-Kunsill 78/660/KEE u fis-Seba’ Direttiva tal-Kunsill 83/349/KEE. 4.6. Kapitolu 6 - Rapporti finanzjarji konsolidati Dan il-kapitolu jinkorpora d-dispożizzjonijiet tas-Seba’ Direttiva tal-Kunsill 83/349/KEE dwar il-kontijiet konsolidati, u b’hekk joħloq Direttiva waħda dwar il-forma u l-kontenut tar-rapporti finanzjarji annwali u konsolidati. Saiex jiġi simplifikat it-test u tiġi evitata r-repetizzjoni, tneħħew partijiet kbar mit-test tad-Direttiva 83/349/KEE u ġew sostitwiti bil-prinċipju li fit-tħejjija tar-rapporti finanzjarji konsolidati għandu jiġi segwit it-trattament kontabilistiku fir-rapporti finanzjarji annwali u jittieħed kont tal-aġġustamenti essenzjali bħala riżultat tal-karatteristiċi partikolari tar-rapporti finanzjarji konsolidati meta mqabbla mar-rapporti finanzjarji annwali. Il-bidliet fis-sustanza meta mqabbla mad-dispożizzjonijiet preżenti fir-Raba’ Direttiva tal-Kunsill 78/660/KEE u fis-Seba’ Direttiva tal-Kunsill 83/349/KEE huma: Il-ħolqien ta’ sett ta' kriterji armonizzati ta’ konsolidament, fl-Artikolu 23 il-konsolidament se jkun meħtieġ f’sitwazzjonijiet fejn impriża waħda teżerċita influwenza dominanti jew kontroll fuq impriża oħra; jew fejn l-impriżi jkunu mmaniġjati fuq bażi unifikata. Fil-passat l-Istati Membri setgħu jagħżlu jekk ridux jikkonsolidaw f’dawn iċ-ċirkostanzi. Fl-Artikolu 24 il-gruppi żgħar huma eżentati mir-rekwiżit li jħejju rapporti finanzjarji konsolidati, filwaqt li qabel l-Istati Membri kellhom l-alternattiva li jeżentaw tali impriżi. Dan jarmonizza l-eżenzjoni madwar l-UE u jnaqqas il-piż amministrattiv f’konformità mal-approċċ meħud dwar ir-rapporti finanzjarji annwali tal-impriżi ta’ kumpaniji żgħar. L-opzjonijiet għall-Istati Membri biex jippermettu l-ikkontabilizzar ta' fużjoni u biex jippermettu l-ikkanċellar immedjat tal-avvjament għar-riżervi (l-Artikoli 20 u 30 rispettivament tad-Direttiva 83/349/KEE) tneħħew minħabba li ftit kienu użati u t-tneħħija tagħhom toħloq sett aktar armonizzat ta’ prinċipji ta' konsolidament. L-Artikolu 25 joħloq ukoll trattament ibbażat fuq il-prinċipji għar-rikonoxximent ta’ avvjament negattiv fir-rapport tal-introjtu konsolidat. 4.7. Kapitolu 7 – Pubblikazzjoni Ma sarx tibdil sostanzjali fid-dispożizzjonijiet dwar il-pubblikazzjoni meta mqabbla ma’ dawk attwalment ipprovduti fir-Raba’ Direttiva tal-Kunsill 78/660/KEE u fis-Seba’ Direttiva tal-Kunsill 83/349/KEE. 4.8. Kapitolu 8 – Awditjar Ir-rekwiżiti ġenerali stabiliti fl-Artikolu 34 ġew emendati biex jirriflettu l-approċċ “l-ewwel aħseb fiż-żgħir” li jiggwida l-proposta. B’riżultat ta’ dan, mill-perspettiva tal-liġi dwar il-kumpaniji tal-UE, il-kumpaniji ż-żgħar se jkunu eżentati għal kollox mill-awditu. Dan l-Artikolu jispeċifika wkoll li l-entitajiet ta’ interess pubbliku se jkunu soġġetti għal awditu statutorju, irrispettivament mid-daqs tagħhom. Barra minn hekk l-Artikolu 35.3 jiċċara kif ir-rekwiżiti tal-awditjar japplikaw għal gruppi ta’ impriżi. 4.9. Kapitolu 9 – Rapport dwar il-ħlasijiet lill-gvernijiet Iddaħħlu rekwiżiti ġodda ta’ rapportar għal kumpaniji kbar u entitajiet ta’ interess pubbliku attivi fl-industrija estrattiva jew fil-ħsad tal-foresti primarji. Għal kull pajjiż fejn joperaw, fejn l-ammont ikun materjali għall-gvern riċevent, jiddivulgaw fuq bażi annwali l-pagamenti li jagħmlu lill-gvernijiet tul is-sena finanzjarja, u fejn il-pagamenti jkunu attribwiti għal proġett, il-pagamenti għal kull proġett. Fejn xieraq, ir-rapporti jitħejjew f'livell konsolidat. Jekk jitħejja rapport konsolidat, is-sussidjarji u l-kumpanija prinċipali li tħejji r-rapport ikunu eżentati. Ir-rapport jiġi ppubblikat skont ir-rekwiżiti tal-Kapitolu 2 tad-Direttiva 2009/101/KE. 4.10. Kapitolu 10 - Dispożizzjonijiet Finali Il-Kumitat ta’ Kuntatt maħluq mir-Raba’ Direttiva tal-Kunsill 78/660/KEE ma għadux aktar jintuża u ma hemmx dispost għalih f’din il-proposta. Sabiex jiġu kkunsidrati l-iżviluppi ekonomiċi u l-inflazzjoni, l-Artikolu 42 jagħti s-setgħa lill-Kummissjoni biex perjodikament tirrevedi l-livelli limiti biex jiġi ddeterminat id-daqs tal-impriżi li jinstabu fl-Artikolu 3. Dan huwa neċessarju biex jiġi ppreservat il-valur reali tal-livelli limiti maż-żmien. Il-Kummissjoni għandha wkoll tingħata s-setgħa li taġġorna t-tipi ta’ entitajiet fl-Annessi I u II sabiex jiġi żgurat li jikkorrispondu għal kwalunkwe tibdil fl-Istati Membri. Huwa neċessarju li jiġi speċifikat u żviluppat ulterjorment il-kunċett ta’ materjalità tal-pagamenti sabiex jiġi żgurat il-livell relevanti u xieraq ta’ divulgazzjoni tal-pagamenti lill-gvernijiet mill-industrija estrattiva u l-ħassada tal-foresti primarji. Huwa xieraq li jintużaw l-atti delegati, sabiex jiddaħħlu regoli teknikament tajba u effikaċi, li jippermettu lill-Kummissjoni tqis l-għarfien espert disponibbli. L-ambitu u l-modalitajiet eżatti ta’ dawn is-setgħat delegati huma ċirkoskirtti b’attenzjoni fl-Artikolu 42. Fl-aħħar nett, l-Artikolu 46 ġie introdott biex jispeċifika li bħala regola ġenerali, l-entitajiet ta’ interess pubbliku fil-prinċipju ma jkunux intitolati għall-eżenzjonijiet fi ħdan id-Direttiva. 2011/0308 (COD) Proposta għal DIRETTIVA TAL-PARLAMENT EWROPEW U TAL-KUNSILL dwar ir-rapporti finanzjarji annwali, ir-rapporti finanzjarji konsolidati u r-rapporti relatati ta’ ċerti tipi ta’ impriżi (Test b’rilevanza għaż-ŻEE) IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, u b'mod partikolari l-Artikolu 50(1) tiegħu, Wara li kkunsidraw il-proposta mill-Kummissjoni Ewropea, Wara t-trażmissjoni tal-abbozz tal-att leġiżlattiv lill-Parlamenti nazzjonali, Wara li kkunsidraw l-opinjoni tal-Kumitat Ekonomiku u Soċjali Ewropew, Skont il-proċedura leġiżlattiva ordinarja, Billi: 5. Il-Komunikazzjoni mill-Kummissjoni "Regolamentazzjoni Intelliġenti fl-Unjoni Ewropea"[18] għandha l-għan li tfassal u twassal regolamentazzjoni tal-ogħla kwalità, fir-rigward tal-prinċipji ta’ sussidjarjetà u proporzjonalità, filwaqt li tiżgura li l-piżijiet amministrattivi jkunu proporzjonali mal-benefiċċji tagħhom. Il-Komunikazzjoni mill-Kummissjoni “Aħseb l-Ewwel fiż-Żgħir” – “Att dwar in-Negozji ż-Żgħar” għall-Ewropa (SBA)[19], adottata f’Ġunju 2008 u riveduta fi Frar 2011[20], tirrikonoxxi r-rwol ċentrali tal-impriżi żgħar u medji (SMEs) fl-ekonomija tal-Unjoni, u għandha l-għan li ttejjeb l-approċċ ġenerali għall-intraprenditorija u tankra l-prinċipju “aħseb l-ewwel fiż-żgħir” fit-tfassil tal-politika mir-regolamentazzjoni għas-servizz pubbliku. Il-Kunsill Ewropew tal-24 u l-25 ta’ Marzu 2011[21] laqgħa l-intenzjoni tal-Kummissjoni li tippreżenta l-Att tas-Suq Uniku bi provvedimenti għall-ħolqien tat-tkabbir u l-impjiegi, li jwasslu għal riżultati tanġibbli għaċ-ċittadini u n-negozji. L-“Att dwar is-Suq Uniku”[22] adottat f’April 2011 jipproponi li jissimplifika d-Direttivi dwar il-Kontabilità fir-rigward tal-obbligi għall-informazzjoni finanzjarja u jnaqqas il-piż amministrattiv, partikolarment għall-SMEs. L-istrateġija Ewropa 2020[23] għal tkabbir intelliġenti, sostenibbli u inklużiv għandha l-għan li tnaqqas il-piżijiet amministrattivi u ttejjeb l-ambjent tan-negozju, partikolarment għall-SMEs u biex tippromwovi l-internalizzazzjoni tal-SMEs. Il-Kunsill Ewropew msemmi hawn fuq talab li l-piż regolatorju ġenerali, partikolarment għall-SMEs, jitnaqqas kemm fuq livell Ewropew kif ukoll fuq livell nazzjonali u jissuġġerixxi miżuri għaż-żieda fil-produttività bħat-tneħħija tal-burokrazija u t-titjib fil-qafas regolatorju għall-SMEs. Din il-proposta tqis il-programm ta’ regolamentazzjoni aħjar tal-Kummissjoni Ewropea, u partikolarment il-Komunikazzjoni dwar "Regolamentazzjoni Intelliġenti tal-UE ta’ Ottubru 2010[24]. 6. Fit-18 ta’ Diċembru 2008, il-Parlament Ewropew adotta Riżoluzzjoni mhux leġiżlattiva dwar ir-rekwiżiti ta’ kontabilità fir-rigward ta’ kumpaniji żgħar u medji, partikolarment għall-mikroentitajiet[25], li ssostni li d-Direttivi 78/660/KEE u 83/349/KEE ħafna drabi huma ta’ piż kbir għal kumpaniji żgħar u medji, u partikolarment għall-mikroentitajiet, u staqsa lill-Kummissjoni biex tkompli bl-isforzi tagħha biex tirrevedi dawk id-Direttivi. 7. Il-koordinazzjoni tad-dispożizzjonijiet nazzjonali li jirrigwardaw il-preżentazzjoni u l-kontenut tar-rapporti finanzjarji annwali u tar-rapporti maniġerjali, il-bażijiet ta’ kejl, użati fihom u l-pubblikazzjoni tagħhom fir-rigward ta’ ċerti impriżi b’responsabilità limitata huma ta’ importanza speċjali għall-protezzjoni tal-azzjonisti, tal-membri u tal-partijiet terzi. F’dawk l-oqsma hija neċessarja koordinazzjoni simultanja għal dawk il-forom ta’ impriżi għaliex, minn naħa, xi impriżi joperaw f’aktar minn Stat Membru wieħed u, min-naħa l-oħra, ma joffru l-ebda salvagwardji lil partijiet terzi lil hinn mill-ammonti tal-assi netti tagħhom. 8. Hemm għadd sostanzjali ta' sħubijiet u soċjetajiet limitati li l-membri kollha responsabbli għal kollox tagħhom huma kostitwiti jew bħala kumpaniji pubbliċi jew bħala kumpaniji privati b’responsabilità limitata, u għalhekk għandhom ikunu soġġetti għall-provvedimenti ta’ koordinazzjoni ta’ din id-Direttiva. 9. Barra minn hekk, huwa meħtieġ li, fuq livell ta’ Unjoni jiġi stabilit livell minimu ta’ rekwiżiti legali fir-rigward tal-ammont ta' informazzjoni finanzjarja li għandha tkun disponibbli għall-pubbliku minn impriżi li jkunu f’kompetizzjoni ma’ xulxin. 10. Ir-rapporti finanzjarji annwali għandhom jagħtu stampa vera u ġusta tal-assi u l-obbligazzjonijiet ta’ impriża, il-pożizzjoni finanzjarja u l-profitt jew it-telf. Għal dan il-għan għandu jiġi preskritt u stabilit format obbligatorju għall-karta bilanċjali u r-rapport tal-introjtu u l-kontenut minimu tan-noti għar-rapporti finanzjarji u r-rapport maniġerjali. Skont il-prinċipju ta’ "aħseb l-ewwel fiż-żgħir", ir-rekwiżiti mandatorji għall-impriżi ż-żgħar għandhom ikunu totalment armonizzati fil-leġiżlazzjoni. Sabiex jiġu evitati piżijiet sproporzjonati fuq dawn l-entitajiet, l-Istati Membri ma għandhomx ikunu intitolati jeħtieġu l-preżentazzjoni ta’ informazzjoni ulterjuri. L-Istati Membri jistgħu madankollu jimponu aktar rekwiżiti fuq impriżi medji u kbar. 11. L-impriżi żgħar, medji u kbar għandhom jiġu ddefiniti u distinti b’referenza għall-assi totali, il-fatturat u n-numru medju ta’ impjegati, minħabba li dawn l-elementi ġeneralment jipprovdu evidenza oġġettiva tad-daqs ta’ impriża. 12. Biex tiġi żgurata d-divulgazzjoni ta’ informazzjoni komparabbli u ekwivalenti, il-prinċipji ta’ rikonoxximent u ta’ kejl għandhom jinkludu n-negozju avvjat, il-bażi ta’ prudenza u tad-dovuti. M'għandhiex tkun permessa tpaċija bejn l-entrati tal-assi u l-obbligazzjonijiet u l-entrati ta' introjtu u nefqa, u l-komponenti tal-assi u tal-obbligazzjonijiet għandhom jiġu valwati separatament. Il-preżentazzjoni tal-entrati fir-rapporti finanzjarji għandha tqis ir-realtà ekonomika jew is-sustanza kummerċjali tat-tranżazzjoni jew l-arranġament sottostanti. Il-prinċipju ta’ materjalità għandu jirregola r-rikonoxximent, il-kejl, il-preżentazzjoni u d-divulgazzjoni fir-rapporti finanzjarji. 13. L-entrati rikonoxxuti fir-rapporti finanzjarji annwali għandhom jitkejlu abbażi tal-prinċipju tal-prezz tax-xiri jew tal-kost tal-produzzjoni sabiex tiġi żgurata l-affidabilità tal-informazzjoni fir-rapporti finanzjarji. Madankollu, l-Istati Membri għandhom ikunu awtorizzati jippermettu jew jeħtieġu li l-impriżi rivalwaw l-assi fissi sabiex tkun tista’ tiġi pprovduta informazzjoni aktar rilevanti lill-utenti tar-rapporti finanzjarji. 14. Il-ħtieġa għall-komparabilità tal-informazzjoni finanzjarja madwar l-Unjoni titlob li l-Istati Membri jippermettu sistema ta’ kontabilità b’valur ġust għal ċerti strumenti finanzjarji. Barra minn hekk is-sistemi ta’ kontabilità b’valur ġust jipprovdu informazzjoni li tista’ tkun ta’ aktar rilevanza għall-utenti ta’ rapporti finanzjarji milli informazzjoni bbażata fuq il-prezz tax-xiri / il-kost tal-produzzjoni. Għaldaqstant, l-Istati Membri għandhom jippermettu l-adozzjoni ta’ sistema ta’ kontabilità b’valur ġust mill-impriżi kollha jew mill-klassijiet ta’ impriżi kemm fir-rigward tar-rapporti finanzjarji konsolidati u annwali jew fir-rigward tar-rapporti finanzjarji konsolidati biss. Barra minn hekk, l-Istati Membri għandhom jitħallew jippermettu jew jeħtieġu kontabilità b’valur ġust għall-assi, minbarra għall-istrumenti finanzjarji. 15. Format uniku għall-karta bilanċjali huwa neċessarju biex jippermetti lill-utenti tar-rapporti finanzjarji li jqabblu l-pożizzjoni finanzjarja tal-impriżi fi ħdan l-Unjoni. Madankollu, l-Istati Membri għandhom ikunu jistgħu jippermettu jew li jeħtieġu lill- impriżi jimmodifikaw il-format u jippreżentaw karta bilanċjali li tiddistingwi bejn l-entrati kurrenti u mhux kurrenti. Għandu jiġi permess format għar-rapport tal-introjtu li juri n-natura tal-ispejjeż u format għar-rapport tal-introjtu li juri l-funzjoni tal-ispejjeż. L-Istati Membri għandhom jippreskrivu l-użu ta’ wieħed jew taż-żewġ formati. L-Istati Membri għandhom ikollhom id-dritt ukoll li jippermettu lill-impriżi jippreżentaw dikjarazzjoni tal-prestazzjoni minflok rapport tal-introjtu imħejjija skont wieħed mill-formati permessi. Għandhom ikunu disponibbli simplifikazzjonijiet tal-formati meħtieġa għall-impriżi żgħar u medji. 16. Għal raġunijiet ta’ komparabilità, għandu jiġi pprovdut qafas komuni għar-rikonoxximent, il-kejl u l-preżentazzjoni fost l-oħrajn ta’ aġġustamenti fuq il-valur, avvjament, provvedimenti, ħażniet ta’ merkanzija u assi funġibbli, u introjtu u nefqa ta’ daqs eċċezzjonali jew ta’ inċidenza. 17. L-informazzjoni ppreżentata fil-karta bilanċjali u fir-rapport tal-introjtu għandha tiġi ssupplimentata b’divulgazzjonijiet permezz ta’ noti għar-rapporti finanzjarji. L-utenti ta’ rapporti finanzjarji ġeneralment ikollhom ħtieġa limitata ta’ informazzjoni supplimentari minn impriżi żgħar, u tista' tinvolvi spejjeż kbar għall-impriżi ż-żgħar biex jiġbru flimkien l-informazzjoni supplimentari li teħtieġ li tiġi ddivulgata. Għalhekk reġim ta’ divulgazzjoni limitata għall-impriżi ż-żgħar huwa ġustifikat. Madankollu meta impriża żgħira tħoss li jkun ta’ benefiċċju li tipprovdi divulgazzjonijiet addizzjonali tat-tipi meħtieġa mill-impriżi l-medji u kbar, hija ma tinżammx milli tagħmel dan. 18. Ġeneralment l-utenti ta’ rapporti finanzjarji mħejjija minn impriżi medji u kbar għandhom ħtiġijiet aktar sofistikati. Għalhekk, f’ċerti oqsma għandhom jiġu pprovduti divulgazzjonijiet ulterjuri. L-eżenzjoni minn uħud minn dawn l-obbligi ta’ divulgazzjoni għandha tkun ġustifikata meta jkunu ta’ preġudizzju għal ċerti persuni jew għall-impriża. 19. Ir-rapport maniġerjali u r-rapport maniġerjali konsolidat huma elementi importanti fir-rappurtar finanzjarju. Għandha tiġi pprovduta analiżi ġusta tal-iżvilupp tan-negozju u tal-pożizzjoni tiegħu, b'mod konsistenti mad-daqs u l-kumplessità tan-negozju. L-informazzjoni ma għandhiex tkun ristretta għall-aspetti finanzjarji tal-operat tal-impriża, u għandu jkun hemm analiżi tal-aspetti ambjentali u soċjali tan-negozju meħtieġa għall-għarfien tal-iżvilupp, il-prestazzjoni jew il-pożizzjoni tal-impriża. Fil-każijiet fejn ir-rapport maniġerjali konsolidat u r-rapport maniġerjali tal-impriża prinċipali jiġu ppreżentati f’rapport wieħed, jista’ jkun xieraq li ssir enfasi akbar fuq dawk il-kwistjonijiet li jkunu sinifikanti għall-impriżi inklużi fil-konsolidament b'mod kollettiv. Madankollu, wara li jitqies il-piż potenzjali fuq l-impriżi medji, ikun xieraq li jiġi dispost li l-Istati Membri jkunu jistgħu jagħżlu li jirrinunzjaw l-obbligu li jipprovdu informazzjoni mhux finanzjarja fil-każ tar-rapport maniġerjali ta’ dawn l-impriżi. 20. L-Istati Membri għandu jkollhom il-possibilità li jeżentaw l-impriżi żgħar mill-obbligu li jfasslu rapport maniġerjali bil-kundizzjoni li jinkludu, fin-noti għar-rapporti finanzjarji, id-dejta li tirrigwarda l-akkwiżizzjoni tal-ishma tagħhom msemmija fl-Artikolu 22(2) tat-Tieni Direttiva tal-Kunsill 77/91/KEE tat-13 ta’ Diċembru 1976 dwar il-koordinazzjoni ta’ salvagwardji li, għall-protezzjoni tal-interessi tal-membri u ta’ oħrajn, ikunu meħtieġa mill-Istati Membri ta’ kumpaniji skont it-tieni paragrafu tal-Artikolu 58 tat-Trattat, fir-rigward tal-formazzjoni ta’ kumpaniji pubbliċi b’responsabilità limitata u ż-żamma u t-tibdil tal-kapital tagħhom, bil-għan li dawn is-salvagwardji jsiru ekwivalenti[26]. 21. Minħabba li l-entitajiet ta’ interess pubbliku jista’ jkollhom rwol prominenti fl-ekonomiji li fihom joperaw, id-dispożizzjonijiet ta’ din id-Direttiva fir-rigward tad- dikjarazzjoni dwar il-governanza korporattiva għandhom japplikaw għall-entitajiet kollha ta’ interess pubbliku. 22. Ħafna impriżi huma membri ta’ korpi ta’ impriżi. Għandhom jitfasslu rapporti finanzjarji konsolidati sabiex l-informazzjoni finanzjarja dwar dawn il-korpi ta’ impriżi tkun tista’ titwassal lill-membri u lil partijiet terzi. Id-dritt nazzjonali li jirregola r-rapporti finanzjarji konsolidati għandu għalhekk jiġi kkoordinat sabiex jintlaħqu l-objettivi ta’ komparabilità u ekwivalenza fl-informazzjoni li l-impriżi għandhom jippubblikaw fl-Unjoni. 23. Ir-rapporti finanzjarji konsolidati għandhom, fil-prinċipju, jippreżentaw l-attivitajiet ta’ impriża prinċipali u s-sussidjarji tagħha bħala entità ekonomika waħda (grupp); l-impriżi kkontrollati mill-impriża prinċipali għandhom jitqiesu bħala impriżi sussidjarji. Il-kontroll għandu jkun ibbażat fuq min ikollu l-maġġoranza tad-drittijiet tal-vot, imma jista’ jeżisti kontroll fejn ikun hemm ftehim mal-azzjonisti jew mal-membri sħab. F’ċerti ċirkustanzi l-kontroll jista’ jiġi eżerċitat b’mod effettiv meta l-impriża prinċipali jkollha minoranza ta’ ishma fis-sussidjarja. L-Istati Membri għandu jkollhom id-dritt li jesiġu li l-impriżi li ma jkunux soġġetti għal relazzjoni ta’ kontroll, li jkunu mmaniġjati fuq bażi unifikata, jew li jkollhom korp amministrattiv, maniġerjali jew superviżorju komuni jiġu inklużi fir-rapporti finanzjarji konsolidati. 24. Impriża sussidjarja li hija stess tkun impriża prinċipali għandha tfassal rapporti finanzjarji konsolidati. Madankollu, l-Istati Membri għandu jkollhom id-dritt li f’ċerti ċirkostanzi jeżentaw lil tali impriża prinċipali mill-obbligu li tipprepara tali rapporti finanzjarji konsolidati, bil-kundizzjoni li l-membri tagħha u l-partijiet terzi jkunu protetti biżżejjed. 25. Il-gruppi żgħar għandhom ikunu eżentati mill-obbligu li jħejju rapporti finanzjarji konsolidati billi l-utenti ta’ rapporti finanzjarji ta’ impriżi żgħar m’għandhomx ħtiġijiet sofistikati ta’ informazzjoni u t-tħejjija ta’ rapporti finanzjarji konsolidati flimkien mar-rapporti finanzjarji annwali tal-impriża prinċipali u tas-sussidjarja tista' tinvolvi ħafna spejjeż. L-Istati Membri għandhom ikunu jistgħu jeżentaw gruppi medji mill-obbligu li jħejju rapporti finanzjarji konsolidati għall-istess raġunijiet ta’ kost/benefiċċju. 26. Il-konsolidament jeħtieġ l-inkorporazzjoni sħiħa tal-assi u l-obbligazzjonijiet u ta' introjtu u nefqa ta’ dawk l-impriżi u d-divulgazzjoni separata tal-interessi nonkontrollanti fil-karta konsolidata tal-bilanċi fi ħdan il-kapital u r-riżervi u d-divulgazzjoni separata tal-interessi nonkontrollanti fil-profitt jew it-telf tal-grupp fir-rapporti tal-introjtu konsolidati. Madankollu, għandhom isiru l-korrezzjonijiet neċessarji biex jiġu eliminati l-effetti tar-relazzjonijiet finanzjarji bejn l-impriżi konsolidati. Partikolarment, id-dejn u t-talbiet bejn l-impriżi; l-introjtu u n-nefqa fir-rigward ta’ tranżazzjonijiet bejn l-impriżi; u l-profitti u t-telf bħala riżultat ta’ tranżazzjonijiet bejn l-impriżi, meta jiġu inklużi fil-valur tal-assi skont il-kotba, jiġu eliminati mir-rapporti finanzjarji konsolidati. 27. Il-prinċipji applikabbli ta’ rikonoxximent u ta’ kejl fit-tħejjija tar-rapporti finanzjarji annwali għandhom japplikaw ukoll fit-tħejjija tar-rapporti finanzjarji konsolidati. 28. L-impriżi assoċjati għandhom jiġu inklużi fl-kontijiet konsolidati permezz tal-metodu tal-ekwità. L-Istati Membri għandu jkollhom id-dritt li jippermettu jew li jesiġu li impriża b’kontroll konġunt tkun konsolidata b'mod proporzjonali fir-rapporti finanzjarji konsolidati. 29. Ir-rapporti finanzjarji konsolidati għandhom jinkludu d-divulgazzjonijiet kollha permezz ta’ noti għar-rapporti finanzjarji għall-impriżi inklużi fil-konsolidament meħuda flimkien. L-ismijiet, l-uffiċċji reġistrati u l-interess tal-grupp fil-kapital tal-impriżi għandhom jiġu ddivulgati wkoll fir-rigward tas-sussidjarji, l-impriżi assoċjati, l-impriżi b’kontroll konġunt u l-interessi ta’ parteċipazzjonijiet. 30. Ir-rapporti finanzjarji annwali tal-impriżi kollha li għalihom tapplika din id-Direttiva għandhom jiġu ppubblikati skont id-Direttiva 2009/101/KE. Madankollu huwa xieraq li jiġi previst li f’dan il-qasam jistgħu jingħataw ukoll ċerti derogi għal impriżi żgħar u medji. 31. L-Istati Membri huma mħeġġa ferm li jiżviluppaw sistemi ta’ pubblikazzjoni elettronika li jippermettu lill-impriżi jippreżentaw id-dejta kontabilistika, inklużi r-rapporti finanzjarji statutorji, darba waħda biss u f’forma li tippermetti li diversi utenti jaċċessaw u jużaw id-dejta b’mod faċli. Sistemi bħal dawn, madankollu, m’għandhomx ikunu onerużi għall-impriżi żgħar u medji. 32. Il-membri tal-korpi amministrattivi, maniġerjali u superviżorji ta’ impriża għandhom, bħala rekwiżit minimu, ikunu kollettivament responsabbli għall-impriża sabiex jfasslu u jippubblikaw ir-rapporti finanzjarji annwali u r-rapporti maniġerjali. L-istess approċċ għandu japplika wkoll għall-membri tal-korpi amministrattivi, maniġerjali u superviżorji tal-impriżi li jħejju r-rapporti finanzjarji konsolidati. Dawk il-korpi jaġixxu skont il-kompetenzi assenjati lilhom mid-dritt nazzjonali. Dan ma għandux iwaqqaf lill-Istati Membri milli jmorru lil hinn u jipprovdu għal responsabilità diretta lejn l-azzjonisti jew saħansitra lejn partijiet interessati oħra. 33. Ir-responsabilità għat-tfassil u l-pubblikazzjoni ta’ rapporti finanzjarji annwali u ta’ rapporti finanzjarji konsolidati kif ukoll ta’ rapporti maniġerjali u rapporti maniġerjali konsolidati hija bbażata fuq id-dritt nazzjonali. Għandhom japplikaw regoli xierqa ta’ responsabilità, kif stabiliti minn kull Stat Membru skont id-dritt nazzjonali tiegħu, għall-membri tal-korpi amministrattivi, maniġerjali u superviżorji. L-Istati Membri għandhom ikunu permessi jiddeċiedu l-estent tar-responsabilità. 34. Sabiex jippromwovu proċessi kredibbli ta’ rappurtar finanzjarju madwar l-Unjoni, il-membri tal-korp tal-impriża responsabbli mit-tħejjija tar-rapporti finanzjarji tal-impriża għandu jkollhom id-dmir li jiżguraw li l-informazzjoni finanzjarja mogħtija fir-rapporti finanzjarji annwali u fir-rapporti maniġerjali annwali tal-impriża jagħtu stampa veritiera u ġusta. 35. Ir-rapporti finanzjarji annwali u r-rapporti finanzjarji konsolidati għandhom jiġu awditjati. Ir-rekwiżit li opinjoni tal-awditjar għandha tiddikjara jekk ir-rapporti finanzjarji konsolidati jew annwali jagħtux stampa veritiera u ġusta skont il-qafas rilevanti dwar ir-rappurtar finanzjarju ma jirrappreżentax restrizzjoni tal-ambitu ta’ dik l-opinjoni imma jiċċara l-kuntest li fih tiġi espressa. Ir-rapporti finanzjarji annwali tal-impriżi ż-żgħar m’għandhomx ikunu koperti minn dan l-obbligu ta’ awditjar, minħabba li l-awditjar jista’ jkun ta’ piż amministrattiv sinifikanti għal din il-kategorija ta’ impriżi, filwaqt li għal ħafna impriżi żgħar l-istess persuni huma kemm azzjonisti kif ukoll maniġment u għalhekk għandhom ħtieġa limitata għal aċċertament minn terza parti dwar ir-rapporti finanzjarji. 36. Sabiex ikun dispost għal trasparenza mtejba tal-pagamenti magħmula lill-gvernijiet, impriżi kbar u entitajiet ta’ interess pubbliku li jkunu attivi fl-industrija estrattiva jew fil-ħsad tal-foresti primarji[27] għandhom jiddivulgaw f'rapport separat fuq bażi annwali pagamenti materjali magħmula lill-gvernijiet fil-pajjiżi fejn joperaw. Tali impriżi jkunu attivi f'pajjiżi rikki fir-riżorsi naturali, partikolarment minerali, żejt, gass naturali kif ukoll foresti primarji. Ir-rapport għandu jinkludi t-tipi ta’ pagamenti komparabbli għal dawk divulgati minn impriża li tipparteċipa fl-Inizjattiva tal-Industriji Estrattivi (Extractive Industry Transparency Initiative, EITI). L-inizjattiva hija wkoll komplimentari għall-Pjan ta’ Azzjoni FLEGT tal-UE (l-Infurzar, Governanza u Kummerċ tal-Liġi Forestali)[28] u r-Regolament tal-Injam[29] li jeħtieġ il-kummerċjanti tal-prodotti tal-injam jeżerċitaw diliġenzadovuta sabiex jiġi pprevenut li jidħol injam illegali fis-suq tal-UE. 37. Ir-rapporti għandhom iservu biex jiffaċilitaw lill-gvernijiet ta’ pajjiżi rikki fir-riżorsi fl-implimentazzjoni tal-Prinċipji u Kriterji tal-EITI[30] u jirrapportaw liċ-ċittadini tagħhom il-pagamenti li tali gvernijiet jirċievu mill-impriżi attivi fl-industrija estrattiva jew ħassada ta' foresti primarji li joperaw fil-ġuriżdizzjoni tagħhom. Ir-rapport għandu jinkorpora d-divulgazzjonijiet abbażi tal-pajjiż u tal-proġett, fejn proġett jitqies fil-livell l-aktar baxx ta’ unità ta’ rapportar operazzjonali li fih l-impriża tħejji rapporti maniġerjali interni regolari, bħal konċessjoni, baċin ġeografiku, eċċ, u fejn il-pagamenti jkunu attribwiti għal tali proġetti. Fid-dawl tal-objettiv kumplessiv tal-promozzjoni ta' governanza tajba f'dawn il-pajjiżi, il-materjalità tal-pagamenti li jiġu rrapportati għandha tiġi vvalutata b'rabta mal-gvern riċevent. Jistgħu jinħasbu kriterji varji dwar il-materjalità, bħal pagamenti ta’ ammont assolut, jew livell limitu ta’ persentaġġ (bħal pagamenti f'eċċess fuq persentaġġ tal-PDG tal-pajjiż) u dawn jistgħu jiġu ddefiniti permezz ta’ att delegat. Ir-reġim ta’ rapportar għandu jkun soġġett għal rieżami u rappport mill-Kummissjoni fi żmien ħames snin mid-dħul fis-seħħ tad-Direttiva. Ir-rieżami għanu jqis l-effikaċja tar-reġim u jqis l-iżviluppi internazzjonali inkluż kwistjonijiet ta’ kompetittività u sigurtà tal-enerġija. Ir-rieżami għandu wkoll iqis l-esperjenza tal-fassala u l-utenti tal-informazzjoni dwar il-pagamenti u jqis jekk ikunx xieraq li tiġi inkluża informazzjoni addizzjonali dwar il-pagament bħar-rati ta’ taxxa effettivi u d-dettalji tar-riċevent, bħal informazzjoni dwar il-kont bankarju. 38. F'konformità mal-konklużjonijiet tal-Samit tal-G8 f-Deauville ta’ Mejju 2011 u sabiex jiġu promossi kundizzjonijiet internazzjonali ekwi, il-Kummissjoni għandha tkkompli tħeġġeġ is-sħab internazzjonali kollha biex idaħħlu rekwiżiti simili. L-insegwiment tal-ħidma fuq l-istandard kontabilistiku internazzjonali relevanti huwa ta’ importanza partikolari f'dan il-kuntest. 39. Sabiex jiġu kkunsidrati l-bidliet futuri fil-liġijiet tal-Istati Membri u fil-leġiżlazzjoni tal-Unjoni rigward it-tipi ta’ kumpaniji, il-Kummissjoni għandha tingħata s-setgħa tadotta atti delegati skont l-Artikolu 290 tat-Trattat fir-rigward tal-aġġornar tal-listi ta’ impriżi li jinstabu fl-Annessi I u II. L-użu ta’ atti delegati huwa meħtieġ ukoll biex jiġu adattati l-kriterji tad-daqs tal-impriża, minħabba li biż-żmien l-inflazzjoni tnaqqar il-valur reali tagħhom. Huwa ta’ importanza partikolari li l-Kummissjoni twettaq konsultazzjonijiet xierqa matul il-ħidma preparatorja tagħha, inkluż fuq livell ta’ esperti. Sabiex tiġi żgurata divulgazzjoni relevanti u ta’ livell xieraq tal-pagament lill-gvernijiet mill-industriji estrattivi u ħassada tal-foresti primarji u tiġi żgurata applikazzjoni uniformi ta’ din id-Direttiva, il-Kummissjoni għandha tingħata s-setgħa tadotta atti delegati skont l-Artikolu 290 tat-Trattat fir-rigward tal-ispeċifikazzjoni tal-kunċett ta’ materjalità tal-pagamenti. 40. Meta tkun qiegħda tipprepara u tfassal atti delegati, il-Kummissjoni għandha tiżgura trażmissjoni simultanja, f'waqtha u xierqa tad-dokumenti rilevanti lill-Parlament Ewropew u lill-Kunsill. 41. Billi l-għanijiet ta’ din id-Direttiva, jiġifieri l-iffaċilitar ta’ investimenti transfruntieri u t-titjib tal-komparabilità madwar l-Unjoni kollha u l-kunfidenza pubblika fir-rapporti finanzjarji u fir-rapporti permezz ta’ divulgazzjonijiet speċifiċi mtejba u konsistenti, ma jistgħux jintlaħqu b’mod suffiċjenti mill-Istati Membri u għalhekk jistgħu, minħabba l-iskala u l-effetti ta’ din Direttiva, jintlaħqu aħjar fuq livell ta’ Unjoni, l-Unjoni tista’ tadotta provvedimenti, skont il-prinċipju tas-sussidjarjetà kif stabilit fl-Artikolu 5 tat-Trattat dwar l-Unjoni Ewropea. Skont il-prinċipju ta’ proporzjonalità, kif stabilit f’dak l-Artikolu, din id-Direttiva ma tmurx lil hinn minn dak li huwa meħtieġ sabiex jintlaħqu dawk l-għanijiet. 42. Din id-Direttiva tirrispetta d-drittijiet fundamentali u tosserva l-prinċipji rikonoxxuti partikolarment mill-Karta tad-Drittijiet Fundamentali tal-Unjoni Ewropea, ADOTTAW DIN ID-DIRETTIVA: KAPITOLU I KAMP TA’ APPLIKAZZJONI, DEFINIZZJONIJIET U KATEGORIJI TA’ IMPRIżI ARTIKOLU 1 Kamp ta' applikazzjoni 43. Il-provvedimenti ta’ koordinazzjoni preskritti minn din id-Direttiva japplikaw għal: 44. il-liġijiet, ir-regolamenti u d-dispożizzjonijiet amministrattivi tal-Istati Membri li jirrigwardaw it-tipi ta’ impriżi elenkati fl-Anness I; 45. il-liġijiet, ir-regolamenti u d-dispożizzjonijiet amministrattivi tal-Istati Membri li jirrigwardaw it-tipi ta’ impriżi elenkati fl-Anness II fejn il-membri kollha li jkollhom responsabilità illimitata huma impriżi tat-tipi elenkati fl-Anness I jew impriżi li mhumiex irregolati mil-liġijiet ta’ Stat Membru iżda li jkollhom forma ġuridika komparabbli għal dawk elenkati fl-Artikolu 1 tad-Direttiva 2009/101/KE; 46. it-tipi ta’ impriżi elenkati fl-Anness II fejn il-membri kollha li jkollhom responsabilità illimitata jkunu: (i) impriżi tat-tipi elenkati fl-Anness I jew impriżi li mhumiex irregolati mil-liġijiet ta’ Stat Membru imma li jkollhom forma ġuridika komparabbli għal dawk elenkati fl-Artikolu 1 tad-Direttiva 2009/101/KE jew (ii) impriżi tat-tipi elenkati fl-Anness II fejn il-membri kollha li jkollhom responsabilità illimitata jkunu huma nfushom impriżi tat-tip stabilit fl-Anness I jew impriżi li mhumiex irregolati mil-liġijiet ta’ Stat Membru imma li jkollhom forma ġuridika komparabbli għal dawk elenkati fl-Artikolu 1 tad-Direttiva 2009/101/KE. 2. Il-Kummissjoni hija mogħtija s-setgħa tadatta, permezz ta' atti delegati skont l-Artikolu 42, il-listi ta’ impriżi inklużi fl-Anness I u II imsemmija fil-paragrafu 1. Artikolu 2 Definizzjonijiet Għall-finijiet ta’ din id-Direttiva, japplikaw id-definizzjonijiet li ġejjin: (1) ‘Entitajiet ta’ interess pubbliku’ tfisser entitajiet irregolati mil-liġi ta’ Stat Membru kif iddefinit fil-punt (13) tal-Artikolu 2 tad-Direttiva 2006/43/KE[31]; (2) ‘Parteċipazzjoni’ tfisser id-drittijiet fil-kapital ta’ impriżi oħra, rappreżentati jew le permezz ta’ ċertifikati, li, bil-ħolqien ta' rabta durabbli ma’ dawk l-impriżi, ikunu maħsuba sabiex jikkontribwixxu għall-attivitajiet tal-impriża li żżomm dawn id-drittijiet; Iż-żamma ta’ parti mill-kapital ta’ impriża oħra hija kkunsidrata li tikkostitwixxi parteċipazzjoni meta din taqbeż perċentwali stabilit mill-Istati Membri li huwa anqas jew ekwivalenti għal 20%; (3) ‘Parti relatata’ għandha l-istess tifsira bħal fl-Istandard Internazzjonali tal-Kontabilità 24 adottat mir-Regolament (KE) Nru 1126/2008; (4) ‘Assi fissi’ tfisser dawk l-assi li huma maħsuba biex jintużaw fuq bażi kontinwa għall-finijiet tal-attivitajiet tal-impriża; (5) ‘Fatturat nett’ tfisser l-ammonti derivati mill-bejgħ oġġetti u l-forniment ta’ servizzi wara li jitnaqqas ir-ribassi fuq il-bejgħ u t-taxxa fuq il-valur miżjud u taxxi oħra direttament marbuta mal-fatturat d-dħul; (6) ‘Prezz tax-xiri’ tfisser il-prezz pagabbli u kwalunkwe spejjeż aċċidentali magħhom. (7) ‘Kost tal-produzzjoni’ tfisser il-prezz tax-xiri ta’ materji primi, konsumabbli u kostijiet oħra attribwibbli direttament għall-oġġett inkwistjoni. Proporzjon raġonevoli ta’ kostijiet oħra attribwibbli indirettament għall-oġġett inkwistjoni jista’ jiġi inkluż sakemm ikunu jirrigwardaw il-perjodu tal-produzzjoni. Il-kostijiet tad-distribuzzjoni ma jiġux inklużi; (8) ‘Aġġustament fuq il-valur’ tfisser l-aġġustamenti maħsuba sabiex jinkludu t-tnaqqisiet fil-valur ta’ assi individwali stabilit fid-data tal-karta bilanċjali sew jekk it-tnaqqisa tkun finali kif ukoll jekk le; (9) ‘Impriża prinċipali’ tfisser impriża li tikkontrolla impriża sussidjarja waħda jew aktar; (10) ‘Impriża sussidjarja’ tfisser impriża li tkun ikkontrollata minn impriża prinċipali; (11) ‘Grupp’ tfisser impriża prinċipali u l-impriżi kollha sussidjarji tagħha inklużi f’konsolidament; (12) “Impriżi affiljati” tfisser żewġ impriżi jew aktar konnessi ma' xulxin fi grupp; (13) ‘Impriża assoċjata’ tfisser impriża li jkollha parteċipazzjoni minn impriża oħra u li l-impriża l-oħra teżerċita influwenza sinifikanti fuq il-politiki operatorji u finanzjarji tagħha. Impriża titqies li teżerċita influwenza sinifikanti fuq impriża oħra meta jkollha 20% jew aktar tad-drittijiet tal-vot tal-azzjonisti jew tal-membri f’dik l- impriża; Artikolu 3 Kategoriji u gruppi ta’ impriżi 47. Impriżi żgħar ikunu impriżi li fid-dati tal-karta bilanċjali tagħhom ma jaqbżux il-limiti ta’ tnejn mit-tliet kriterji li ġejjin: 48. total tal-karta bilanċjali: EUR 5,000,000; 49. dħul nett: EUR 10,000,000; 50. numru medju ta’ impjegati matul is-sena finanzjarja: 50 51. Impriżi medji jkunu impriżi li mhumiex impriżi żgħar u fid-dati tal-karta bilanċjali tagħhom ma jaqbżux il-limiti ta’ tnejn mit-tliet kriterji li ġejjin: 52. total tal-karta bilanċjali: EUR 20,000,000; 53. dħul nett: EUR 40 000 000;, 54. numru medju ta’ impjegati matul is-sena finanzjarja: 250. 55. Impriżi kbar huma impriżi li fid-dati tal-karta bilanċjali tagħhom jaqbżu tnejn mit-tliet kriterji li ġejjin: 56. total tal-karta bilanċjali: EUR 20,000,000; 57. dħul nett: EUR 40 000 000; 58. numru medju ta’ impjegati matul is-sena finanzjarja: 250. 59. Gruppi żgħar ikunu impriżi prinċipali u sussidjarji li fuq bażi konsolidata ma jaqbżux il-limiti ta’ tnejn mit-tliet kriterji li ġejjin fid-data tal-karta bilanċjali tal-impriża prinċipali: 60. total tal-karta bilanċjali: EUR 5 000 000; 61. fatturat nett: EUR 10 000 000; 62. numru medju ta’ impjegati matul is-sena finanzjarja: 50. 63. Gruppi medji jkunu impriżi prinċipali u sussidjarji li mhumiex gruppi żgħar u li fuq bażi konsolidata ma jaqbżux il-limiti ta’ tnejn mit-tliet kriterji li ġejjin fid-data tal-karta bilanċjali tal-impriża prinċipali: 64. total tal-karta bilanċjali: EUR 20,000,000; 65. fatturat nett: EUR 40,000,000; 66. numru medju ta’ impjegati matul is-sena finanzjarja: 250. 67. L-Istati Membri jippermettu li t-tpaċija msemmija fl-Artikolu 25(3) l-ewwel subparagrafu u l-eliminazzjoni msemmija fl-Artikolu 25(7) ma jiġux affettwati meta jiġu kkalkolati l-limiti fil-paragrafi 4 u 5 ta’ dan l-Artikolu. F’każijiet bħal dawn, il-limiti għat-total tal-karta bilanċjali u l-kriterji għall-fatturat nett jiżdiedu b’20 %. 68. Fil-każ ta’ dawk l-Istati Membri li ma adottawx l-euro, l-ammont fil-munita nazzjonali ekwivalenti għall-ammonti stabiliti fil-paragrafi 1 sa 5 għandu jinkiseb billi tiġi applikata r-rata tal-kambju ppubblikata f' Il-Ġurnal Uffiċjali tal-Unjoni Ewropea fid-data tad-dħul fis-seħħ ta’ kwalunkwe Direttiva li tistabilixxi dawk l-ammonti. 69. Meta fid-data tal-karta bilanċjali tagħha, impriża taqbeż jew ma tibqax taqbeż il-limiti ta’ tnejn mit-tliet kriterji stabiliti fil-paragrafi 1 sa 5, dak il-fatt jaffettwa l-applikazzjoni tad-derogi previsti f’din id-Direttiva biss jekk iseħħ f’sentejn finanzjarji konsekuttivi. 70. It-totali tal-karta bilanċjali msemmija fil-paragrafi 1 sa 5 ta’ dan l-Artikolu jikkonsistu mill-assi f’A sa D taħt ‘Assi’ fil-format preskritt fl-Artikolu 9. 71. Sabiex tagħmel aġġustament għall-effetti tal-inflazzjoni, il-Kummissjoni għandha teżamina perjodikament u, fejn meħtieġ, temenda, permezz ta’ atti delegati skont l-Artikolu 42, id-definizzjonijiet imsemmija fil-paragrafi 1 sa 5 ta’ dan l-Artikolu, billi tqis il-miżuri ta’ inflazzjoni kif ippubblikati f'Il-Ġurnal Uffiċjali tal-Unjoni Ewropea. KAPITOLU 2 DISPOżIZZJONIJIET U PRINċIPJI ġENERALI ARTIKOLU 4 Dispożizzjonijiet ġenerali 72. Ir-rapporti finanzjarji annwali jikkostitwixxu unità waħda komposta u għall-impriżi kollha jinkludu, bħala minimu, il-karta bilanċjali, ir-rapport tal-introjtu u n-noti għar-rapporti finanzjarji. L-Istati Membri jistgħu jitolbu li l-impriżi minbarra l-impriżi ż-żgħar jinkludu dikjarazzjonijiet oħra fir-rapporti finanzjarji annwali flimkien mad-dokumenti msemmija fl-ewwel subparagrafu. 73. Ir-rapporti finanzjarji annwali jitfasslu b’mod ċar u skont id-dispożizzjonijiet ta’ din id-Direttiva. 74. Ir-rapporti finanzjarji annwali jagħtu stampa veritiera u ġusta tal-assi, l-obbligazzjonijiet, il-pożizzjoni finanzjarja, u l-profitt jew it-telf tal-impriża. Meta l-applikazzjoni tad-dispożizzjonijiet ta’ din id-Direttiva ma tkunx biżżejjed biex tinkiseb stampa veritiera u ġusta tal-assi, l-obbligazzjonijiet, il-pożizzjoni finanzjarja u tal-profitt jew it-telf tal-impriża, għandha tingħata informazzjoni addizzjonali. 75. Meta f’każijiet eċċezzjonali l-applikazzjoni ta’ dispożizzjoni ta’ din id-Direttiva tkun inkompatibbli mal-obbligu stabilit fil-paragrafu 3, dik id-dispożizzjoni għandha tiġi derogata sabiex tingħata stampa veritiera u ġusta tal-assi, l-obbligazzjonijiet, il-pożizzjoni finanzjarja u tal-profitt jew it-telf tal-impriża. Kwalunkwe devjazzjoni għandha tiġi ddivulgata fin-noti għar-rapporti finanzjarji flimkien ma’ spjegazzjoni tar-raġunijiet għaliha u dikjarazzjoni tal-effett tagħha fuq l-assi, l-obbligazzjonijiet, il-pożizzjoni finanzjarja u l-profitt jew it-telf. 76. L-Istati Membri jistgħu jitolbu li l-impriżi minbarra l-impriżi ż-żgħar jiddivulgaw informazzjoni fir-rapporti finanzjarji annwali tagħhom li tkun supplimentari għal dik li teħtieġ tiġi ddivulgata skont din id-Direttiva. Artikolu 5 Prinċipji Ġenerali għar-Rappurtar Finanzjarju 77. L-entrati ppreżentati fir-rapporti finanzjarji annwali jiġu rikonoxxuti u mkejla skont il-prinċipji ġenerali li ġejjin: 78. l-impriża għandha titqies li qiegħda tmexxi n-negozju tagħha bħala wieħed avvjat 79. il-politiki kontabilistiċi u l-bażijiet ta’ valwazzjoni jiġu applikati b’mod konsistenti minn sena finanzjarja għall-oħra; 80. ir-rikonoxximent u l-kejl għandu jsir fuq bażi prudenti, u partikolarment: (i) jistgħu jiġu rikonoxxuti biss profitti li jkunu saru fid-data tal-karta bilanċjali, (ii) l-obbligazzjonijiet kollha li jinħolqu matul is-sena finanzjarja konċernata jew xi waħda preċedenti jiġu rikonoxxuti, anki jekk dawn l-obbligazzjonijiet jidhru biss bejn id-data tal-karta bilanċjali u d-data li fiha titfassal, (iii) kull deprezzament għandu jiġi rikonoxxut, sew jekk ir-riżultat tas-sena finanzjarja jkun ta’ telf jew ta’ profitt; 81. l-ammonti rikonoxxuti fil-karta bilanċjali u fir-rapport tal-introjtu jinħadmu fuq bażi tad-dovuti; 82. il-karta bilanċjali tal-ftuħ għal kull sena finanzjarja għandha tirrikonċilja mal-bilanċ riportat fuq il-karta bilanċjali tas-sena finanzjarja preċedenti; 83. il-komponenti tal-entrati tal-assi u l-obbligazzjonijiet jiġu valwati separatament; 84. kull tpaċija bejn entrati ta’ assi u ta’ obbligazzjonijiet, jew bejn entrati ta’ introjtu u nefqa, għandha tiġi pprojbita; 85. l-entrati fir-rapport tal-introjtu u fil-karta bilanċjali jiġu ppreżentati wara li tiġi kkunsidrata s-sustanza tat-tranżazzjoni jew tal-arranġament; 86. l-entrati rikonoxxuti fir-rapporti finanzjarji jitkejlu skont il-prinċipju tal-prezz tax-xiri jew tal-kost tal-produzzjoni; 87. ir-rikonoxximent, il-kejl, il-preżentazzjoni, u d-divulgazzjoni fir-rapporti finanzjarji annwali jikkunsidraw il-materjalità tal-entrati rilevanti. 88. Minbarra dawk l-ammonti rikonoxxuti skont il-paragrafu 1(c)(ii), l-Istati Membri jistgħu jippermettu jew jesiġu rikonoxximent tal-obbligazzjonijiet prevedibbli u t-telf potenzjali kollu li jirriżultaw matul is-sena finanzjarja konċernata jew xi waħda preċedenti, anki jekk dawn l-obbligazzjonijiet jew telf jidhru biss bejn id-data tal-karta bilanċjali u d-data li fiha titfassal. 89. Devjazzjonijiet minn dawn il-prinċipji ġenerali jiġu permessi f’każijiet eċċezzjonali sabiex tingħata stampa veritiera u ġusta tal-assi, l-obbligazzjonijiet, il-pożizzjoni finanzjarja u l-profitt jew it-telf tal-impriża. Kwalunkwe devjazzjoni bħal din għandha tiġi ddivulgata fin-noti għar-rapporti finanzjarji u r-raġunijiet għaliha jingħataw flimkien ma’ valutazzjoni tal-effett tagħha fuq l-assi, l-obbligazzjonijiet, il-pożizzjoni finanzjarja, u l-profitt jew it-telf. Artikolu 6 Bażi alternattiva għall-kejl tal-assi fissi f’ammonti rivalwati 90. Permezz ta’ deroga mill-Artikolu 5(1)(i), l-Istati Membri jistgħu jippermettu jew jitolbu kejl tal-assi fissi f’ammonti rivalwati fir-rigward tal-impriżi kollha jew ta’ xi klassijiet ta’ impriżi. Fejn id-dritt nazzjonali jiddisponi għal tali kejl, għandha tiddefinixxi l-kontenut u l-limiti tiegħu u r-regoli għall-applikazzjoni tiegħu. 2. Meta jiġi applikat il-paragrafu 1, l-ammont tad-differenza bejn il-kejl fuq bażi tal-prezz tax-xiri jew tal-kost tal-produzzjoni u l-kejl fuq bażi ta’ rivalwazzjoni għandu jiddaħħal fir-riżerva ta’ rivalwazzjoni taħt ‘Kapital u riżervi’. Ir-riżerva ta’ rivalwazzjoni tista’ tiġi kapitalizzata kollha jew parzjalment fi kwalunkwe waqt. Ir-riżerva ta’ rivalwazzjoni għandha titnaqqas meta l-ammonti trasferiti fiha ma jkunux għadhom meħtieġa għall-implimentazzjoni tal-bażi ta’ rivalwazzjoni tal-kontabilità. L-Istati Membri jistgħu jistabilixxu regoli li jirregolaw l-applikazzjoni tar-riżerva ta’ rivalwazzjoni, bil-kundizzjoni li t-trasferimenti għar-rapport tal-introjtu mir-riżerva ta’ rivalwazzjoni jistgħu jsiru biss meta l-ammonti trasferiti jkunu ġew entrati bħala spiża fir-rapport tal-introjtu jew jirriflettu żidiet fil-valur li fil-fatt ikunu ġew realizzati. L-ebda parti tar-riżerva ta’ rivalwazzjoni ma tista’ titqassam, direttament jew indirettament, sakemm ma tkunx tirrappreżenta qligħ li fil-fatt ikun ġie realizzat. Ħlief kif previst skont it-tieni u t-tielet subparagrafi ta’ dan il-paragrafu, ir-riżerva ta’ rivalwazzjoni ma tistax titnaqqas. 3. L-aġġustamenti tal-valur jiġu kkalkulati kull sena fuq il-bażi tal-ammont rivalwat. Madankollu, b’deroga mill-Artikoli 8 u 12, l-Istati Membri jistgħu jippermettu jew jeħtieġu li l-ammont biss tal-aġġustamenti tal-valur li jsiru b'riżultat tal-bażi ta' kejl tal-prezz tax-xiri jew tal-kost tal-produzzjoni jintwera taħt l-entrati rilevanti fil-formati preskritti fl-Artikoli 13 u 14 u li d-differenzi b’riżultat tal-kejl fuq bażi ta’ rivalwazzjoni skont dan l-Artikolu jintwerew b’mod separat fil-formati. Artikolu 7 Bażi alternattiva għall-kejl tal-valur ġust 1. Permezz ta’ deroga mill-Artikolu 5(1)(i) u suġġett għall-kundizzjonijiet stabiliti f’dan l-Artikolu: 91. l-Istati Membri jippermettu jew jeħtieġu l-kejl ta’ strumenti finanzjarji, inklużi strumenti derivattivi, b’valur ġust fir-rigward tal-impriżi kollha jew għal xi klassijiet ta’ impriżi. 92. l-Istati Membri jistgħu jippermettu jew jeħtieġu l-kejl ta’ kategoriji speċifikati ta’ assi minbarra l-istrumenti finanzjarji f’ammonti determinati b’referenza għall-valur ġust fir-rigward tal-impriżi kollha jew għal xi klassijiet ta’ impriżi. Tali permess jew rekwiżit jistgħu jkunu ristretti għar-rapporti finanzjarji konsolidati. 93. Għall-fini ta’ din id-Direttiva, kuntratti fuq bażi ta’ komodità li jagħtu lil kull parti kontraenti d-dritt li tissalda fi flus jew bi strument finanzjarju ieħor jitqiesu li huma strumenti finanzjarji derivattivi, ħlief meta jiġu osservati l-kundizzjonijiet li ġejjin: 94. kienu seħħew u jkomplu jilħqu r-rekwiżiti mistennija tal-impriża dwar xiri, bejgħ jew użu; 95. mill-bidu tagħhom kienu indikati bħala kuntratti bbażati fuq komodità; 96. ikunu mistennija li jiġu ssaldati permezz tal-konsenja tal-komodità. 97. Il-paragrafu 1(a) għandu japplika biss għall-obbligazzjonijiet li ġejjin: 98. obbligazzjonijiet bħala parti minn portafoll ta’ negozju; 99. strumenti finanzjarji derivattivi. 100. Il-kejl skont il-paragrafu 1(a) ma għandux japplika għal dawn li ġejjin: 101. strumenti finanzjarji nonderivati miżmuma sal-maturità; 102. selfiet u riċevibbli li kienu oriġinaw mill-impriża u li jkunux miżmuma għal raġunijiet ta’ negozju; 103. interessi f’sussidjarji, impriżi assoċjati u impriżi konġunti, strumenti azzjonarji maħruġa mill-impriża, kuntratti għal korrispettiv kontinġenti f’kombinament ta’ negozju kif ukoll strumenti finanzjarji oħra b’karatteristiċi speċjali li l-istrumenti, skont dak li huwa ġeneralment aċċettat, jiġu kkunsidrati b’mod differenti minn strumenti finanzjarji oħra. 104. Permezz ta’ deroga mill-Artikolu 5(1)(i), l-Istati Membri jistgħu fir-rigward ta’ kwalunkwe assi u obbligazzjonijiet li jikkwalifikaw bħala oġġetti iħħeġġjati taħt sistema ta’ kontabilità ħħeġġjata b’valur ġust, jew ta' porzjonijiet identifikati ta’ dawn l-assi jew obbligazzjonijiet, jippermettu kejl fl-ammont speċifikat meħtieġ skont dik is-sistema. 105. Permezz ta’ deroga mill-paragrafi 3 u 4 ta’ dan l-Artikolu, l-Istati Membri jistgħu jippermettu jew jesiġu r-rikonoxximent, il-kejl u d-divulgazzjoni ta’ strumenti finanzjarji f’konformità mal-istandards internazzjonali tal-kontabilità adottati skont ir-Regolament (KE) Nru 1606/2002. 106. Il-valur ġust skont dan l-Artikolu għandu jiġi ddeterminat b’referenza għal wieħed mill-valuri li ġejjin: 107. il-valur tas-suq, għal dawk l-istrumenti finanzjarji li għalihom ikun jista’ jiġi identifikat suq affidabbli. Meta l-valur tas-suq ma jkunx faċilment identifikabbli għal strument imma jkun jista’ jiġi identifikat għall-komponenti tiegħu jew għal strument simili, il-valur tas-suq jista’ jiġi derivat minn dak tal-komponenti tiegħu jew tal-istrument simili; 108. il-valur li jirriżulta minn mudelli u tekniki ta’ valwazzjoni aċċettati b'mod ġenerali, għal dawk l-istrumenti li għalihom ma jkunx jista’ jiġi faċilment identifikat suq affidabbli. Dawn il-mudelli u tekniki ta’ valwazzjoni jiżguraw approssimazzjoni raġonevoli tal-valur tas-suq. Strumenti finanzjarji li ma jistgħux jitkejlu b’mod affidabbli permezz ta’ xi wieħed mill-metodi deskritti fil-punti (a) u (b), jitkejlu skont il-prinċipju tal-prezz tax-xiri jew tal-kost tal-produzzjoni. 109. Minkejja l-Artikolu 5(1)(c), meta strument finanzjarju jitkejjel bil-valur ġust, bidla fil-valur għandha tiġi inkluża fir-rapport tal-introjtu. Madankollu, din il-bidla għandha tiġi inkluża direttament f’riżerva ta’ valur ġust, meta: 110. l-istrument li jkun ikkontabilizzat ikun strument ta’ ħħeġġjar permezz ta’ sistema ta’ kontabilità għall-iħħeġġjar li tippermetti li l-bidla kollha jew parti minnha fil-valur ma tintweriex fir-rapport tal-introjtu; jew 111. il-bidla fil-valur tirrigwarda differenza fil-kambju b’riżultat ta’ entrata monetarja li tifforma parti mill-investiment nett ta’ impriża f’entità barranija. L-Istati Membri jistgħu jippermettu jew jitolbu li bidla fil-valur ta’ assi finanzjarju disponibbli għall-bejgħ, minbarra strument finanzjarju derivattiv, tiġi inkluża direttament fir-riżerva ta’ valur ġust. Ir-riżerva ta’ valur ġust għandha tiġi aġġustata meta l-ammonti li jidhru fiha ma jkunux aktar meħtieġa għall-implimentazzjoni tal-punti (a) u (b). 112. Minkejja l-Artikolu 5(1)(c), l-Istati Membri jistgħu jippermettu jew jitolbu li fir-rigward tal-impriżi kollha jew ta’ xi klassijiet ta’ impriżi, meta assi għajr l-istrumenti finanzjarji jitkejlu bil-valur ġust, il-bidla fil-valur għandha tiġi inkluża fir-rapport tal-introjtu. KAPITOLU 3 IL-KARTA BILANĊJALI U R-RAPPORT TAL-INTROJTU ARTIKOLU 8 Dispożizzjonijiet ġenerali dwar il-karta bilanċjali u r-rapport tal-introjtu 113. Il-format tal-karta bilanċjali u tar-rapport tal-introjtu, ma għandux jinbidel minn sena finanzjarja għall-oħra. Devjazzjonijiet minn dan il-prinċipju jiġu permessi f’każijiet eċċezzjonali sabiex tingħata stampa veritiera u ġusta tal-assi, l-obbligazzjonijiet, il-pożizzjoni finanzjarja u l-profitt jew it-telf tal-impriża. Kwalunkwe devjazzjoni bħal din tiġi ddivulgata fin-noti għar-rapporti finanzjarji flimkien ma’ spjegazzjoni għar-raġunijiet tagħha. 114. Fil-karta bilanċjali u fir-rapport tal-introjtu, l-entrati preskritti fl-Artikoli 9, 13 u 14 jintwerew separatament u fl-ordni indikata. Subdiviżjoni aktar dettaljata tal-entrati tiġi awtorizzata bil-kundizzjoni li jiġu mħarsa l-formati. Jistgħu jiżdiedu entrati ġodda bil-kundizzjoni li l-kontenut tagħhom ma jkunx kopert minn xi entrata preskritta fil-formati. L-Istati Membri jistgħu jitolbu subdiviżjoni bħal din jew entrati ġodda. 115. Il-format, in-nomenklatura u t-terminoloġija tal-entrati fil-karta bilanċjali u fir-rapport tal-introjtu li jkunu preċeduti b'figuri Għarab jiġu adattati meta n-natura speċjali ta’ impriża titlob dan. L-Istati Membri jistgħu jitolbu dawn l-addattamenti għal impriżi li jagħmlu parti minn settur ekonomiku partikolari. 116. Fir-rigward ta’ kull entrata fil-karta bilanċjali u fir-rapport tal-introjtu tintwera ċ-ċifra li tikkorrispondi mal-entrata għas-sena finanzjarja preċedenti. Kwalunkwe każ ta’ nonkomparabilità jew kwalunkwe aġġustament tal-figuri jiġi ddivulgat, bi spjegazzjonijiet, fin-noti għar-rapporti finanzjarji. 117. L-Istati Membri jistgħu jippermettu jew jitolbu l-adattament tal-format tal-karta bilanċjali u tar-rapport tal-introjtu sabiex jiġu inklużi l-allokazzjonijiet tal-profitt jew it-trattament ta’ telf. 118. Fir-rigward ta’ impriża assoċjata: 119. L-Istati Membri jistgħu jippermettu jew jesiġu li impriża assoċjata tiġi kkontobilizzata fir-rapporti finanzjarji annwali permezz tal-metodu tal-ekwità kif dispost fl-Artikolu 27(2) sa (8), billi jittieħed kont tal-aġġustamenti essenzjali b’riżultat tal-karatteristiċi partikolari tar-rapporti finanzjarji annwali meta mqabbla mar-rapporti finanzjarji konsolidati. 120. L-Istati Membri jistgħu jippermettu jew jesiġu li l-proporzjon tal-profitt jew tat-telf attribwit lill-impriża assoċjata jiġi rikonoxxut fir-rapport tal-introjtu biss sal-limitu tal-ammont li jikkorrispondi ma’ dividendi diġà riċevuti jew li l-ħlas tagħhom jista’ jintalab lura. 121. Meta l-profitt jew it-telf attribwibbli lill-impriża assoċjata rikonoxxuta fir-rapport tal-introjtu jaqbeż l-ammont ta’ dividendi diġà riċevut jew li l-ħlas tagħhom jista’ jintalab lura, l-ammont tad-differenza jitpoġġa f’riżerva li ma tistax titqassam lill-azzjonisti . Artikolu 9 Il-format tal-karta bilanċjali Għall-preżentazzjoni tal-karta bilanċjali l-Istati Membri jippreskrivu l-format ta’ hawn taħt: Assi A. Kapital sottoskritt mhux imħallas li minnu ġie eżerċitat (sakemm id-dritt nazzjonali ma jipprovdix li l-kapital eżerċitat jintwera taħt "kapital u reżervi". F'dak il-każ, il-parti tal-kapital eżerċitat imma għad mhux imħallas jintwera bħala assi taħt A jew taħt C (II) (5)). B. Assi fissi I. Assi intanġibbli 122. Kostijiet għar-riċerka u l-żvilupp, safejn id-dritt nazzjonali jippermettilhom li jidhru bħala assi. 123. Konċessjonijiet, privattivi, liċenzji, marki kummerċjali u drittijiet u assi simili, jekk kienu: 124. miksuba għal korrispettiv ta’ valur u ma jkunx hemm bżonn li jintwerew taħt B (I) (3); jew 125. inħolqu mill-impriża innifisha, safejn id-dritt nazzjonali jippermettilhom li jintwerew bħala assi. 126. Avvjament, sakemm kien inkiseb għal korrispettiv ta’ valur. 127. Pagamenti akkont. II. Assi tanġibbli 128. Art u binjiet. 129. Impjant u makkinarju. 130. Strutturi u aċċessorji, għodda u tagħmir. 131. Pagamenti akkont u assi tanġibbli waqt il-kostruzzjoni. III. Assi finanzjarji 132. Ishma f’impriżi affiljati. 133. Selfiet lil impriżi assoċjati. 134. Parteċipazzjonijiet. 135. Selfiet lil impriżi li magħhom l-impriża tkun marbuta permezz ta’ parteċipazzjonijiet. 136. Investimenti miżmuma bħala assi fissi. 137. Selfiet ieħor. 138. Ishma proprji (b’indikazzjoni tal-valur nominali tagħhom jew, fin-nuqqas ta’ valur nominali, il-valur par kontabilistiku tagħhom) sakemm id-dritt nazzjonali jippermettilhom li jintwerew fuq il-karta bilanċjali . C. Assi kurrenti I. Inventarji 139. Materja prima u konsumabbli. 140. Xogħol fl-idejn. 141. Oġġetti lesti u oġġetti għal rivendita. 142. Pagamenti akkont. II. Debituri (L-ammonti li jkunu dovuti u li jistgħu jitħallsu wara aktar minn sena jintwerew b’mod separat għal kull entrata.) 143. Debituri kummerċjali. 144. Ammonti dovuti minn impriżi affiljati. 145. Ammonti dovuti minn impriżi li magħhom l-impriża tkun marbuta permezz ta’ parteċipazzjonijiet. 146. Debituri oħra. 147. Kapital sottoskritt eżerċitat imma mhux imħallas (sakemm id-dritt nazzjonali ma jiddisponix li l-kapital eżerċitat jintwera bħala assi taħt A). 148. Prepagamenti u introjtu dovut (sakemm id-dritt nazzjonali ma jiddisponix li tali entrati jintwerew bħala assi taħt D). III. Investimenti 149. Ishma f’impriżi affiljati. 150. Ishma proprji (b’indikazzjoni tal-valur nominali tagħhom jew, fin-nuqqas ta’ valur nominali, il-valur par kontabilistiku tagħhom) sakemm id-dritt nazzjonali jippermettilhom li jintwerew fuq il-karta bilanċjali . 151. Investimenti oħra. IV. Flus il-bank u fl-idejn D. Prepagamenti u introjtu dovut (sakemm id-dritt nazzjonali ma jiddisponix li tali entrati jintwerew bħala assi taħt C (II) (6)). Kapital, riżervi u obbligazzjonijiet A. Kapital u riżervi I. Kapital sottoskritt (sakemm id-dritt nazzjonali ma jipprovdix li l-kapital eżerċitat jintwera taħt din il-partita. F'dak il-każ, l-ammonti tal-kapital sottoskritt u l-kapital imħallas jintwera separatement). II. Kont tal-primjum tal-ishma III. Riżerva ta’ rivalwazzjoni IV. Riżervi 152. Riżerva legali, safejn id-dritt nazzjonali jitlob tali riżerva. 153. Riżerva għall-ishma proprji, safejn id-dritt nazzjonali jitlob tali riżerva, mingħajr ħsara għall-Artikolu 22(1)(b) tad-Direttiva 77/91/KEE. 154. Riżervi li hemm dispost għalihom fl-istatut. 155. Riżervi oħra, inkluża r-riżerva ta’ valur ġust. V. Profitt jew telf riportat VI. Profitt jew telf għas-sena finanzjarja. B. Provvedimenti 156. Provvedimenti għall-pensjonijiet u obbligi simili. 157. Provvedimenti għat-tassazzjoni. 158. Provvedimenti oħra. C. Kredituri (Ammonti li jsiru dovuti u pagabbli fi żmien sena u ammonti li jsiru dovuti u pagabbli wara aktar minn sena jintwerew b’mod separat għal kull entrata u għall-aggregat ta’ dawn l-entrati.) 159. Selfiet obbligazzjonarji, li juru selfiet konvertibbli b’mod separat. 160. Ammonti dovuti lil istituzzjonijiet ta’ kreditu. 161. Pagamenti riċevuti akkont ta’ ordnijiet sakemm ma jintwerewx b’mod separat bħala tnaqqisiet mill-inventarji. 162. Kredituri kummerċjali. 163. Kambjali pagabbli. 164. Ammonti dovuti lil impriżi affiljati. 165. Ammonti dovuti lil impriżi li magħhom l-impriża tkun marbuta permezz ta’ parteċipazzjonijiet. 166. Kredituri oħra inklużi t-taxxa u s-sigurtà soċjali. 167. Dovuti u introjtu differit (sakemm id-dritt nazzjonali ma jiddisponix li tali entrati jintwerew taħt D taħt ‘Dovuti u introjtu differit). D. Dovuti u introjtu differit (sakemm id-dritt nazzjonali ma jiddisponix li tali entrati jintwerew taħt C (9) taħt ‘Kredituri’). Artikolu 10 Preżentazzjoni alternattiva tal-karta bilanċjali L-Istati Membri jistgħu jippermettu jew jitolbu li l-impriżi, jew li ċerti klassijiet ta’ impriżi, jippreżentaw entrati fuq bażi ta’ distinzjoni bejn entrati kurrenti u entrati mhux kurrenti f’format differenti minn dak preskritt fl-Artikolu 9, bil-kundizzjoni li l-informazzjoni li tingħata tkun mill-anqas ekwivalenti għal dik li kieku tkun meħtieġa mill-Artikolu 9. Artikolu 11 Dispożizzjonijiet speċjali fir-rigward ta’ ċerti entrati fil-karta bilanċjali 168. Meta assi jew obbligazzjoni tkun tirrigwarda aktar minn entrata waħda fil-format, ir-relazzjoni tagħha mal-entrati l-oħra tiġi ddivulgata jew taħt l-entrata fejn tidher jew fin-noti għar-rapporti finanzjarji. 169. L-ishma proprji u l-ishma f’impriżi assoċjati jintwerew biss taħt l-entrati preskritti għal dak il-għan. 170. Jekk assi partikolari jintwerewx bħala assi fissi jew assi kurrenti jiddependi fuq il-għan li għalih ikunu maħsuba. 171. Id-drittijiet għal beni immobbli u drittijiet simili kif iddefiniti mid-dritt nazzjonali jintwerew taħt ‘Art u binjiet’. 172. Il-prezz tax-xiri jew il-kost tal-produzzjoni ta’ assi fissi b’ħajja utli ekonomika limitata jitnaqqas permezz ta’ aġġustamenti tal-valur ikkalkulati biex iniżżlu l-valur ta’ dawn l-assi b’mod sistematiku matul il-ħajja utli ekonomika tagħhom, suġġett għal dan li ġej: 173. jistgħu jsiru aġġustamenti tal-valur fir-rigward ta’ assi finanzjarji fissi, sabiex jiġu valwati skont il-valur il-baxx li se jiġi attribwit lilhom fid-data tal-karta bilanċjali; 174. isiru aġġustamenti tal-valur fir-rigward ta’ assi fissi, sew jekk il-ħajja ekonomika utli tagħhom tkun limitata kif ukoll jekk le, sabiex jiġu valutati skont il-valur il-baxx li se jiġi attribwit lilhom fid-data tal-karta bilanċjali jekk ikun mistenni li t-tnaqqis fil-valur tagħhom se jkun permanenti; 175. l-aġġustamenti fil-valur li għalihom saret referenza fil-punti (a) u (b) jiġu allokati lir-rapport tal-introjtu u ddivulgati separatament fin-noti għar-rapporti finanzjarji jekk ma kinux intwerew b’mod separat fir-rapport tal-introjtu; 176. il-valwazzjoni fl-anqas mill-valuri previsti fil-punti (a) u (b) ma tistax titkompla jekk ir-raġunijiet li għalihom kienu saru l-aġġustamenti tal-valur ma jkunux għadhom japplikaw. Din id-dispożizzjoni ma tapplikax għal aġġustamenti tal-valur li jsiru fir-rigward ta’ avvjament. 177. L-aġġustamenti tal-valur isiru fir-rigward ta’ assi kurrenti bil-għan li jintwerew fil-valur l-aktar baxx tas-suq jew, f’ċirkostanzi partikolari, fil-valur l-aktar baxx attribwit lilhom fid-data tal-karta bilanċjali. Il-valwazzjoni fl-anqas valur previst fl-ewwel subparagrafu ma tistax titkompla jekk ir-raġunijiet li għalihom kienu saru l-aġġustamenti tal-valur ma jkunux għadhom japplikaw. 178. L-imgħax fuq il-kapital missellef biex jiffinanzja l-produzzjoni ta’ assi fissi jew kurrenti jista’ jiġi inkluż fil-kostijiet tal-produzzjoni sakemm dan jirrigwarda l-perjodu ta' produzzjoni. Kwalunkwe applikazzjoni ta’ din id-dispożizzjoni tiġi ddivulgata fin-noti għar-rapporti finanzjarji. 179. L-Istati Membri jistgħu jippermettu li l-prezz tax-xiri jew il-kost tal-produzzjoni ta’ inventarji ta’ oġġetti tal-istess kategorija u l-entrati funġibbli kollha inklużi l-investimenti jiġu kkalkulati jew fuq il-bażi ta’ prezzijiet medji peżati jew fuq il-bażi tal-metodu ‘joħroġ li daħal l-ewwel’ (FIFO), jew metodu simili. 180. Meta l-liġi nazzjonali tawtorizza l-inklużjoni tal-kostijiet tar-riċerka u l-iżvilupp taħt ‘Assi’, dawn jitħassru wara perjodu massimu ta’ ħames snin. Sakemm l-kostijiet tar-riċerka u l-iżvilupp ma jkunux tħassru kompletament, ma ssir l-ebda distribuzzjoni ta’ profitti sakemm l-ammont tar-riżervi disponibbli għad-distribuzzjoni u l-profitti riportati ma jkunux tal-anqas daqs dak tal-kostijiet mhux imħassra. F’każijiet eċċezzjonali l-Istati Membri jistgħu jippermettu derogi mid-dispożizzjonijiet tas-subparagrafu preċedenti. Dawn id-derogi u r-raġunijiet għalihom jiġu ddivulgati fin-noti għar-rapporti finanzjarji. 181. L-avvjament jitħassar b’mod sistematiku matul il-ħajja utli tiegħu. Meta l-ħajja utli tiegħu ma tkunx tista’ tiġi stmata b’mod affidabbli jitħassar fuq perjodu massimu ta’ 5 snin. Spjegazzjoni tal-perjodu/i li fuqu jkun tħassar l-avvjament tiġi pprovduta fin-noti għar-rapporti finanzjarji. 182. Il-provvedimenti ikopru obbligazzjonijiet li n-natura tagħhom tkun definita b’mod ċar u li fid-data tal-karta bilanċjali jkunu probabbli li jridu jsiru, jew ċertament li jridu isiru imma mhux ċert dwar l-ammont jew id-data li fihom sejrin iseħħu. L-Istati Membri jistgħu jawtorizzaw ukoll il-ħolqien ta’ provvedimenti maħsuba biex ikopru spejjeż li n-natura tagħhom tkun ddefinita b’mod ċar u li fid-data tal-karta bilanċjali jkunu probabbli li jridu jiġġarrbu, jew ċertament li jridu jiġġarrbu imma mhux ċert dwar l-ammont jew id-data li fihom sejrin iseħħu. Provvediment jirrappreżenta l-aqwa stima tal-ispejjeż li jkunu probabbli li jiġġarrbu, jew fil-każ ta’ obbligazzjoni, l-ammont meħtieġ biex jissaldaha fid-data tal-karta bilanċjali. Artikolu 12 Format tar-rapport tal-introjtu 183. Fir-rigward tal-preżentazzjoni tar-rapport tal-introjtu, l-Istati Membri jippreskrivu waħda jew iż-żewġ formati previsti mill-Artikoli 13 u 14. Jekk Stat Membru jippreskrivi ż-żewġ formati, jista’ jippermetti lill-impriżi li jagħżlu l-format. 184. Permezz ta’ deroga mill-Artikolu 4(1), l-Istati Membri jistgħu jippermettu jew jesiġu li l-impriżi, jew xi klassijiet ta’ impriżi, jippreżentaw dikjarazzjoni dwar il-prestazzjoni tagħhom minflok il-preżentazzjoni tal-entrati ta’ profitt u telf skont l-Artikoli 13 u 14, bil-kundizzjoni li l-informazzjoni mogħtija tkun tal-anqas ekwivalenti għal dik meħtieġa fl-Artikoli 13 u 14. Artikolu 13 Format tar-rapport tal-introjtu – skont in-natura tal-ispiża 185. Fatturat nett. 186. Varjazzjoni fl-inventarji ta’ oġġetti lesti u ta’ xogħol fl-idejn. 187. Xogħol li sar mill-impriża għall-iskopijiet tagħha u kapitalizzat. 188. Introjtu operatorju ieħor. 5. (a) Materja prima u konsumabbli. (b) Spejjeż esterni oħra. 189. Il-kostijiet tal-persunal: 190. pagi u salarji; 191. il-kostijiet tas-sigurtà soċjali, b’indikazzjoni separata ta’ dawk relatati mal-pensjonijiet. 7. (a) Aġġustamenti tal-valur fir-rigward tal-assi fissi tanġibbli u intanġibbli. (b) Aġġustamenti tal-valur fir-rigward tal-assi kurrenti, safejn jaqbżu l-ammont tal-aġġustamenti tal-valur li huma normali fl-impriża konċernata. 192. Spejjeż operatorji oħra. 193. Introjtu minn parteċipazzjonijiet, b’indikazzjoni separata ta’ dak derivat minn impriżi affiljati. 194. Introjtu minn investimenti u selfiet oħra li jagħmlu parti mill-assi fissi, b’indikazzjoni separata ta’ dak derivat minn impriżi affiljati. 195. Imgħax ieħor riċevut u introjtu simili, b’indikazzjoni separata ta’ dak derivat minn impriżi affiljati. 196. Aġġustamenti tal-valur fir-rigward ta’ assi finanzjarji u ta’ investiment miżmuma bħala assi kurrenti. 197. Imgħax pagabbli u spejjeż simili, b’indikazzjoni separata tal-ammonti pagabbli lil impriżi affiljati. 198. Taxxa fuq il-profitt jew it-telf. 199. Profitt jew telf wara t-tassazzjoni. 200. Taxxi oħra li ma jidhrux taħt l-entrati 1 sa 15. 201. Profitt jew telf għas-sena finanzjarja. Artikolu 14 Format tar-rapport tal-introjtu – skont il-funzjoni tal-ispiża 202. Fatturat nett. 203. Kost tal-bejgħ (inkluż l-aġġustamenti tal-valur). 204. Profitt jew telf gross. 205. Kostijiet ta’ distribuzzjoni (inkluż l-aġġustamenti tal-valur). 206. Spejjeż amministrattivi (inkluż l-aġġustamenti tal-valur). 207. Introjtu operatorju ieħor. 208. Introjtu minn parteċipazzjonijiet, b’indikazzjoni separata ta’ dak derivat minn impriżi affiljati. 209. Introjtu minn investimenti u selfiet oħra li jagħmlu parti mill-assi fissi, b’indikazzjoni separata ta’ dak derivat minn impriżi affiljati. 210. Imgħax ieħor riċevibbli u introjtu simili b’indikazzjoni separata ta’ dak derivat minn impriżi affiljati. 211. Aġġustamenti tal-valur fir-rigward ta’ assi finanzjarji u ta’ investiment miżmuma bħala assi kurrenti. 212. Imgħax pagabbli u spejjeż simili, b’indikazzjoni separata tal-ammonti pagabbli lil impriżi affiljati. 213. Taxxa fuq il-profitt jew it-telf. 214. Profitt jew telf wara t-tassazzjoni. 215. Taxxi oħra li ma jidhrux taħt l-entrati 1 sa 13. 216. Profitt jew telf għas-sena finanzjarja. Artikolu 15 Dispożizzjoni speċjali fir-rigward tar-rapport tal-introjtu Meta entrati individwali ta’ introjtu jew nefqa ikunu ta’ daqs jew inċidenza eċċezzjonali, impriża tiddivulgahom b’mod separat fir-rapport tal-introjtu u tipprovdi spjegazzjonijiet għall-ammonti u n-natura tagħhom fin-noti għar-rapporti finanzjarji. Artikolu 16 Simplifikazzjonijiet għall-impriżi żgħar u medji 217. L-Istati Membri jippermettu lill-impriżi ż-żgħar li jfasslu karti tal-bilanċi mqassra fejn juru biss dawk l-entrati wara l-ittri u n-numri Rumani fl-Artikolu 9, u jiddivulgaw b’mod separat l-informazzjoni mitluba f’parentesi f’C (II) taħt ‘Assi’ u C taħt ‘Kapital , riżervi u obbligazzjonijiet’, imma bħala total għal kull wieħed. 218. L-Istati Membri jippermettu lill-impriżi ż-żgħar u medji li jfasslu rapporti tal-introjtu mqassra fi ħdan il-limiti li ġejjin: 219. fl-Artikolu 13, l-entrati 1 sa 5 jistgħu jiġu kombinati taħt entrata waħda msejħa ‘Profitt jew telf gross’; 220. fl-Artikolu 14, l-entrati 1, 2, 3 u 6 jistgħu jiġu kombinati taħt entrata waħda msejħa ‘Profitt jew telf gross’. KAPITOLU 4 NOTI GħAR-RAPPORTI FINANZJARJI ARTIKOLU 17 Il-Kontenut tan-noti għar-rapporti finanzjarji relatati mal-impriżi kollha 1. Fin-noti għar-rapporti finanzjarji l-impriżi kollha, minbarra kull informazzjoni oħra meħtieġa skont id-dispożizzjonijiet l-oħra ta’ din id-Direttiva, mill-anqas jiddivulgaw informazzjoni fir-rigward tal-kwistjonijiet li ġejjin: 221. il-politiki kontabilistiċi adottati, partikolarment il-bażi ta’ kejl applikat għall-entrati differenti fir-rapporti finanzjarji annwali; 222. meta l-assi fissi jitkejlu f’ammonti rivalwati, tabella li turi l-movimenti fir-riżerva ta’ rivalwazzjoni fis-sena finanzjarja, bi spjegazzjoni tat-trattament tat-taxxa tal-entrati fiha; l-ammont miżmum fil-kotba fil-karta bilanċjali li kien jiġi rikonoxxut kieku l-as